Menparekraf Sandiaga Uno Ngajiang Becik Pamargin Pameran IKM Bali Bangkit - balitopnews.com\nMenteri Pariwisata dan Ekonomi Kreatif Sandiaga Salahuddin Uno kasarengin Nur Asia Uno rauh ring Pameran IKM Bali Bangkit\nDENPASAR, Balitopnews.com - Menteri Pariwisata dan Ekonomi Kreatif Sandiaga Salahuddin Uno kasarengin Nur Asia Uno rauh ring Pameran IKM Bali Bangkit ring Taman Budaya Provinsi Bali, Saniscara (27 Februari 2021). Ring panodyanyane, Menparekraf kasarengin antuk Gubernur Bali Wayan Koster miwah Ketua Dewan Kerajinan Nasional Daerah (Dekranasda) Provinsi Bali Putri Suastini Koster.\nKetua Dekranasda Putri Koster nlatarang, pameran puniki matetujon ngwantu pelaku industri kecil dan menengah (IKM) Bali mangda prasida matangi malih ring kawentenan Covid-19 sane ngawinang adol-adolannyane udu. Tiosan punika, pemeran puniki taler pinaka pahan saking pangupaya nglestariang kerajinan khas Bali sekadi tenun songket wiadin endek sane ring pungkuran puniki akeh katulad saha kakaryanin massal nganggen mesin utawi bordir.\nPutri Koster ngawewehin, saantukan pangargannyane sane murah saihang sareng asil tenun tradisional, krama raris akehan numbas sane bordir. Motifnya katempa, konsumennyane taler kaambil. Ngarepin parindikan punika, anggannyane ngambil pamargi antuk nguningayang mangda kain bordir motif songket kawigunayang pinaka busana. Majeng ring kain kamen, kapatutang nganggen songket asil tenun tradisional.\nGubernur Wayan Koster maosang pameran IKM Bali Bangkit sampun mabukti ngicen pawesana becik sajeroning nangiang ekonomi krama, pamekas pelaku IKM kerajinan khas Bali sane wenten ring kabupaten/kota. “Cutetnyane, ring tengahing pandemi iraga nenten dados mararian, nanging mangda taler wenten parikrama sane prasida kalaksanayang,” baosnyane.\nPemeran IKM Bali Bangkit warsa 2021 sane kakawitin saking tanggal 1 Pebruari sane sampun lintang sampun karasayang kawigunannyane olih 50 IKM sane ngamiletin pameran. “Rauh mangkin, agengnyane transaksi ring pameran IKM Bali Bangkit sampun nyantos Rp 1,5 miliar. Majanten rumasuk ageng ring tengahing pandemi. Yening nenten wenten pamargin pameran sekadi punika, manawi perajin nenten prasida maadolan,” pawewehnyane.\nDane ngaptiang, panodya saking Menparekraf kasarengin makudang-kudang angga prasida ngaatang kayun pelaku IKM sajeroning ngamiletin pameran. Tiosan punika, panodya saking Menparekraf taler kaaptiang prasida ngerangang kayun krama Bali sajeroning nangiang ekonomi ring Bali. “Suksma pisan ssaantukan sampun banget nguratiang pariwisata Bali,” baosnyane.\nMenparekraf Sandiaga Uno nureksain pamargin pameran IKM Bali Bangkit ring tengahing pandemi pinaka pamargi sane dahat becik. “Iriki tiang prasida nyantenang ekonomi kreatif berbasis budaya Bali, mawit saking asil tenun kantos kerajinan emas, perak rauhing ukiran kayu sane sampun kapidabdabin becik saha ngicen selah usaha majeng pelaku IKM,” baosnyane.\nTiosan ngicen pawesana becik majeng ekonomi saha mungkah selah pikaryan ring tengahing pandemi, Dane taler nyokong utsaha nglestariang kerajinan khas Daerah Bali sane kaulengang ring pameran puniki. Dane taler maosang yening pangupaya nyaga keaslian produk lokal sekadi tenun wiadin sane tiosan, muatang kawijakan sane prasida mastikayang indik kualitas wiadin keaslian produk.\n“Sekadi napi sane kabaosang Ibu Gubernur indik produksi massal kain motif tenun khas Bali sane ring pamuputnyane akehan karuruh antuk konsumen. Puniki sekadi sesenggake, sampun ulung katiben antuk jan, motifnyane katulad, konsumennyane taler kaambil. Parindikan puniki majanten mangda nenten kabanggeang,” baosnyane.\nMenparekraf Sandiaga Uno taler maosang indik pangrencana Bali mungkah pangrauh wisatawan duranegara sane kantun kapidabdabin mangda sayukwati becik. Antuk program vaksinasi sane ring galahe mangkin kamargiang ring makudang-kduang genah antuk setata ngamargiang prokes, Dane ngaptiang pariwisata pamekas ring Bali prasida digelis katangiang malih. Napi malih Dane maosang, Bali prasida antuk target vaksinasi pinih ageng ring paletan kapertama sane kaulengang majeng tenaga kesehatan. “Sane mangkin kantun kalaksanayang vaksinasi paletan kaping kalih sane jagi taler ngruruh pamikarya pariwisata,” baosnyane.\nGubernur Wayan Koster nuekang yening ring galahe mangkin Pemprov Bali mautsaha ageng sajeroning nees panglimbak Covid-19 sane kaaptiaang prasida nees kawentenan Covid-19 kantos level kalih digit. Yening sampun kapidabdabin becik, majanten jagi ngicen pawesana becik majeng pariwisata bali saha wisatawan jagi digelis rauh ke Bali rikala Bali sampun kabungkah malih majeng wisatawan. (Gix)


PARARUDAN 39 BAN - Dane Besaleel miwah Dane Aholiab - Bible Search\nPARARUDAN 38 PARARUDAN 40\nIndik makarya busanan pandita\n1Dane Besaleel miwah Dane Aholiab makarya busana sane sarwa endah sane kakardi antuk wol biru, tangi miwah barak, sane jaga kangge antuk parapanditane rikalane parapanditane punika ngamargiang darmaning pandita ring Genahe Sane Suci. Busana kapanditan pabuat Dane Harun anut sakadi pituduh Ida Sang Hyang Widi Wasa ring Dane Musa.\n2Dane taler makarya kawaca epod sane kakardi antuk benang lenen alus, benang wol biru, tangi, barak miwah benang mas. 3Dane noktok lempengan-lempengan mas raris getep-getep dane dados benang tipis, raris katunun sareng ring benang lenen alus miwah benang wol biru, benang tangi miwah barak. 4Dane taler makarya talin palan kawaca epod kekalih tur pasang dane ring pinggiran kawaca epode, mangdane dados kategulang. 5Pepetet sane malakar tetununan alus sane kakardi antuk benang sane pateh ring kawaca epode punika, raris kapasang ring kawaca epode kantos dados asiki ring busana epode punika sakadi pituduh Ida Sang Hyang Widi Wasa ring Dane Musa. 6Dane taler ngebeg soca delima raris kapasang ring cangkokan mase. Antuk kapradnyanan danene, dane ngukir parab okan Dane Yakub sane roras punika ring soca-socane punika. 7Sapangrarisipun soca-socane punika raris kapasang ring tali kawaca epode mangda ngwakilin suku bangsa Israele makaroras manut sakadi titah Ida Sang Hyang Widi Wasa ring Dane Musa.\nIndik makarya tabeng dada\n8Dane Besaleel miwah Dane Aholiab raris makarya tabeng dada sane kakardi antuk benang sane pateh ring kawaca epode tur masulam taler sakadi kawaca epode. 9Wangunnyane mrepat matampihan kekalih, panjang miwah lumbangnyane pateh 22 sentimeter. 10Dane masang sesocan petang jajar ring tabeng dadane punika. Ring jajaran sane kaping pisan kapasang soca delima, topas miwah baiduri sepah. 11Ring jajaran sane kaping kalih: soca sambrud, soca nilam miwah inten. 12Ring jajaran sane kaping tiga: lasuardi, akik miwah soca kacubung, 13tur ring jajaran sane kaping pat soca pirus yakut miwah ratna cempaka. Socane punika makasami macangkok mas. 14Ring asing-asing socane sane roras punika katulis parab paraputran Dane Yakub buat ngwakilin suku bangsa Israele makaroras. 15Sapangrarisipun, dane taler makarya rante-rante sane kakardi antuk mas tulen sane kadepuk sakadi taline. 16Sasampun punika dane makarya ali-ali kekalih sane kakardi antuk mas tulen tur kapasang ring duur tanggun tabeng dadane punika. 17Rante mas kekalih punika raris kacelepang ring ali-ali mase kekalih punika. 18Tur tanggu-tanggunnyane sane tiosan kategulang ring cangkokane makakalih, kantos nampek ka arepannyane mategulan ring tali palan kawaca epode. 19Dane taler makarya ali-ali mas malih kekalih sane kapasang ring bucu-bucu nampek ka sor tabeng dadane punika kantos ring lepitan sane ring tengah nganteg ring kawaca epode. 20Dane taler makarya ali-ali mas malih kekalih sane kapasang ring sor tali palan kawaca epode sane ring arepan nampek ring lepitane ring duur pepetet tetununan aluse punika. 21Dane tumuli nyambungang ali-ali tabeng dadane punika klawan ali-ali kawaca epode antuk tali biru, kantos tabeng dadane punika tetep magantung ring duur pepetete tur nenten dados keles, anut pisan ring titah Ida Sang Hyang Widi Wasa ring Dane Musa.\nIndik makarya busanan pandita sane tiosan\n22Jubah pangangkeb kawaca epode, makasami kakardi antuk benang wol biru. 23Baong kawaca punika kadagingin bibih sane katunun saha kuat mangda sampunang gelis uek. 24-26Ring sor bibih kawaca punika kadagingin pepayasan sane marupa woh delima sane kakardi antuk benang lenen alus, benang wol biru, tangi miwah barak, sane kabelatin antuk gongseng-gongseng mas, anut ring titah Ida Sang Hyang Widi Wasa malantaran Dane Musa.\n27Dane taler makarya kawaca kameja pabuat Dane Harun miwah putran danene. 28Kadi asapunika taler: sorban, topong, celana bawak sane malakar antuk kain lenen, 29pepetet sane kakardi antuk benang lenen alus, benang wol biru, tangi miwah barak, tur kapayasin antuk sesulaman anut sakadi titah Ida Sang Hyang Widi Wasa ring Dane Musa. 30Dane taler kakaryanang pepayasan antuk mas tulen, sane kadadosang cihna mungguing dane sampun kasuciang pabuat Ida Sang Hyang Widi Wasa. Ring pepayasane punika kukir lengkara: “Kasuciang pabuat Ida Sang Hyang Widi Wasa”. 31Pepayasane punika kapasang ring sorbane ring arep, anut sakadi titah Ida Sang Hyang Widi Wasa ring Dane Musa.\nPakaryane punika kapuputang\n32Pamuputipun pakaryan ngwangun Kemah Linggih Ida Sang Hyang Widi Wasa punika puput. Bangsa Israel makasami sampun makarya anut ring titah Ida Sang Hyang Widi Wasa ring Dane Musa. 33Ipun raris makta makasami ring ajeng Dane Musa, inggih punika Kemah Suci miwah prabotnyane makasami, sangket-sangketnyane, sunduk-sunduk, saka-saka, miwah sendinnyane, 34raab sane kakardi antuk kulit kambing muani sane kacelub barak, raab sane kakardi antuk kulit alus, korden belat Genah Sane Maha Suci. 35Peti Prajanjiane sane madaging papan batu miwah sanan panegenan lan tutupnyane, 36meja miwah prabotnyane, kadi asapunika taler roti sane jaga katurang ring Ida Sang Hyang Widi Wasa, 37tumbun lampu sane kakardi antuk mas tulen, lampu-lampunnyane rauh ring prabotnyane, minyak pabuat lampune, 38pamorboran aturane sane kakardi antuk mas, minyak upacara, menyan kastanggi, korden pabuat lawang Kemah Sucine, 39pamorboran aturane sane kakardi antuk prunggu miwah jaronnyane taler antuk prunggu, sanan panegenannyane miwah sakancan prabotnyane, bak pabasehan miwah tatakanipun, 40korden-korden pabuat pagehan natar Kemah Sucine rauh ring tungguhan miwah sendinnyane, korden pabuat gapurane miwah tali-talinnyane, lait-lait Kemah Sucine, tur prabot-prabote makasami sane kanggen ring tengah Kemah Sucine, 41busana-busana kapanditan sane patut kangge antuk parapandita ring Genahe Sane Suci, tur busana kapanditan pabuat Dane Harun miwah paraputran danene. 42Bangsa Israel sampun ngaryanin pakaryane punika anut ring titah Ida Sang Hyang Widi Wasa ring Dane Musa. 43Dane Musa sampun nureksain makasami anut ring titah Ida Sang Hyang Widi Wasa. Duaning punika Dane Musa raris ngamertanin ipun makasami.


Agus nerima hadiah duaning polih jayanti di sekolah\nYening mula sujati tresna uling dasaring hati, titiang misadia nerima tresnan beline.\nIn Balinese: Pasawitran punika prasida atep yening sami nerima kabinayan sane wenten.\nIn Balinese: Ngawinan akeh masyarakate nenten berfikir kritis ritatkala Nerima informasi ring sumber sane Ten bertanggung jawab punika.\nIn Balinese: Kerana kondisi psikologis lan emosi anak luh tusing stabil rikala nerima informasi.\nIn Balinese: Garjita pisan ida nerima santukan madue rasa precaya pacang seger kajatimula.\nIn Balinese: Lan suba biasaang ngalih fakta sedurung nerima atau nyebarang informasi.\nIn Balinese: Malantaran puniki pemerintah lebih selektif ri sajeroning nerima wisatawan mancanegara.\nIn Balinese: Cai patut nerima pican ida sang prabu.\nOther forms of "terima"


Kawentenan Desa Buduk – …blog nak belog…\nMay 8, 2014 by I Wayan Adi Sudiatmika\nKawentenan Desa Buduk\nMaosang parindikan kawentenan Desa Buduk, sane wenten ring Kecamatan Mengwi, wewidangan jagat Badung, wantah maparang indik “sejarah”. Sejarah patut pisan malarapan antuk cihna bukti sane wenten likitanipun, wenten bukti-bukti sane siosan, makadi wewangunan kuno, patung-patung lan sapanunggilanipun. Likita makadi prasasti (tambra, sila, rajata, kanaka), purana lan babad.\nManut sakadi punika, kawentenan Desa Buduk, wawu kapanggih ring sajeroning babad, inggih punika Babad Sira Pangeran Pasek Badak lan Kidung Yuda Manguwi, pinaka druwen Sira Anwam Kertadana, magenah ring Utaraning Wreksa, jagat Mengapura. Ring Babad lan Kidung punika wenten paiketanipun ring makudang-kudang wastan Banjar, sane mangkin wenten ring Desa Buduk.\nRing sajeroning Babad, kabaos pangrawuh para Aryane ring Bali saking jagat Jawi, sapunika taler para rencang-rencang sane sampun andel ring kawagedan soang-soang. Ri kala jagat Baline sampun kagambel antuk para Arya Jawi, sakewanten wong Baline tan prasida satinut, pamekas ri kala panumadegan Ida Dalem Ketut, wong panua Baline sane wenten ring pagunungan lan danu akehan mapitungkas, duaning tan kayun kawisesa dening wong Dura Bali.\nSangkaning punika Ida Dalem Ketut lunga tangkil ka Jawi Majalangu, ring Ida Sang Prabu Sri Hayam Wuruk ( 1350-1389 Masehi), irika ida polih panugrahan Dalem, busana keraton, kering panungkul musuh mawasta Ki Bujaga Astra lan Ki Ganja Dungkul, maka piranti panungkul meseh ring Bali. Sangkaning punika wong Baline sayan-sayan enduh manahnyane, napi malih sangkaning niti kaprabon, nangun Parhyangan Pura Dasar Gelgel, kanggen piranti nyikiang agama wong Baline lan para Arya rawuhing para Pangeran Jawi.\nKacaritayang mangkin ri kala wong Baliagane tan satinut ring Dalem, irika ida nunas ring Dalem Majapahit mangdane micayang “pangoreg yuda” kangge pacang nelasang para wong duratmaka ring Bali. Ida raris mapaica tereh Pangeran Singosari Mahisa Wong Ateleng, petang diri pasemetonan, inggih punika :\nSira Pangeran Ki Bondan Pangasih, rawuh ka Bali mapalinggihan Kebo Badak, punika duaning ri Bali kaloktah mapasih Pangeran Ki Kebo Ndan Pangasih, sangkaning madruwe ingon-ingon Kebo Badak sane dahat kasayangang (asih), sane uning ring sapituduh pagustian.\nSira Pangeran Kertalangu, sane madruwe palinggihan Wedus Ireng (kambing selem).\nSira Pangeran Kertajiwa, madruwe palinggihan Banteng Jagiran.\nSira Pangeran Kertajaya, madruwe palinggihan Mrega (macan)\nSang Catur Pangeran puniki dahat dreda bakti ring Dalem, sapunika taler Ida Dalem dahat suweca ring Sang Catur Pangeran. Sangkaning kawisesan, kateguhan lan kawicaksanaan Sang Pangeran, wong Baline sami nungkul ring Dalem. Duaning punika para pangabih Dalem, para Patih, Bahudanda, Punggawa lan Manca, rumasa iri ring Sang Catur Sanak, tur ngrincikang naya mangdane Sang Catur Sanak, minggat saking jagat Smarapura.\nSangkaning wenten wiwilan runtik punika, Sang Catur Sanak rumasa ring angga pacang kapencakang saking Puri, irika metu manah bonggan, nyapa kadi aku, duaning sampun andel ring raga. “Sahitya ulahnya agul-agul, tan arep kandapan, geng duka kalaning pasamuhan, munggah ta ya ring Kori Agung, manunggangi Kebo Warak, ring ajeng Dalem wawu tumedun, sering-sering kang Kebo manguyuh, mapurisa ring samipaning linggih Dalem. Mangkana paripolah sira Sang Catur Sanak sadina-dina, matangnyan Dalem, mangripta naya, maka don Sang Catur Sanak, kesah saking Smarapura“.\nSangkaning saking pinunas para pangabih Dalem, punika Ida Dalem angeka naya silib, mangda tan kaparna olih Sang Pangeran. Punika duaning Sang Pangeran katitah olih Dalem, mangda ngrejek I Gusti Ngurah Batutumpeng, sane kaloktah mapasih Ki Gusti Ngurah Silapenek, sane malinggih ring jagat Kekeran. Kabaos I Gusti Ngurah Batutumpeng tan satinut ring lampah Dalem, sapunika taler ring Cokorde Mengwi, patut kabasta kalinayang, asapunika daging titah Dalem. Nanging wenten panugrahan Dalem, mangdane Sang Pangeran ngungsi “Lemah Larangan Dalem” utawi Karang Dalem. Mangdane irika nangun pondok, tur saking irika macecingak ring paripolah Ki Gusti Ngurah Silapenek, sapunika taler kapica panjak rencang 400 diri, sane wantah teguh timbul, tur sami mawa senjata keris pangalah musuh.\nCaritayang ring sapargin dane Sang Pangeran, anyujur jagat Menghapura, wewidangan Karang Dalem, mamargi anut samipaning samudra. Kacerita rawuh ring panepining kidul jagat Badung, irika Pangeran Kertajaya, saha pangiring kakeruhan, nunas mangdane kicen masanekan abosbos ring genahe punika. Nanging Sira Pangeran Ki Bondan Pangasih, dahating duka, tur ngawentenang pamutus “yan cai tusing nyidaang majalan, nyoyong dini, ajak rowange 100 diri, nging tan lupa tunggal kawitan, hala tunggal hala kabeh, ayu tunggal ayu kabeh, kita wekasan mangdadi warga Pasek“. Sangkaning punika jagate mawasta Mara Gaya sane mangkin kaloktah Mergaya, duaning Pangeran Kertajaya mapalinggihan Merga (macan).\nRing sajeroning pamargi Sira Pangeran Kertalangu, taler nenten mrasidayang ngalanturang pamargi, raris jenek, kasarengin antuk 100 diri, taler kabisama sakadi ring arep, genahe punika kapungkuran mawasta Pakambingan, para pangiring kawastanin Pasek Pakambingan, sangkaning madruwe palinggihan marupa Kambing.\nSapunika taler ring sajeroning pamargi ngalantur, Pangeran Kertajiwa, pateh sakadi ring ajeng, tan prasida ngiringang rakan dane, pacang nglanturang pamargi, tur jenek saha pangiring 100 diri, genah dane masanekan kapungkuran kawastanin Sempidi, tur para rencang kaparna Pasek Sempidi utawi Kertajiwa.\nSane mangkin caritayang dane Ki Bondan Pangasih, saha pangiring nyujur jagat Karang Dalem, irika raris masanekan, saha pangiring, makarya pondok-pondok, genah para pangiring, duaning sangkaning kakeruhan, irika sirep pajulempang, tan angitung hulu-teben, batisnyane pajulimpang, kawekas genahe punika kawastanin Tampak Kerep, rawuh mangkin wentene Banjar Tampak Kerep.\nSesampunne suwe malinggih ring genahe punika, raris makarya palinggih turus lumbung antuk kayu dapdap, sane kawastanin Pura Kubon, nanging kaloktah sane mangkin Pura Dalem Kebon, sane wenten ring Banjar Tampak Kerep. Mungguing Pagedogan genah pepanganan Kebo Wadak, kawastanin Banjar Uma Tegal. Genah mandusang Kebo Warak, taler genah pakipuhan Kebo Wadak, kawastanin Banjar Uma Kepuh. Wenten palinggih panyungsungan ring Uma Kepuh, tur ring sampingnyane genah ngangonang Kebo Wadak, genahe punika kawastanin Banjar Uma Candi.\nGenah makarya piranti perang, kawastanin Pamedilan, genah ngenahang senjata, tumbak, keris lan sapanunggalanipun kawastanin Tumbakbhaya, kawekas dados Tumbak Bayuh, genah ngawentenang latihan perang-perangan, genah masanekan/mararian, kapungkuran kawastanin Parerenan. Samaliha wastan-wastan Bebanjaran sane siosan metu pungkuran ri kalaning panumadegan I Gusti Ayu Oka, pinaka ratu putri ring Mengwi. Duaning kala irika wentenne runtik Padangluwah kalawan Mengwi sangkaning wiwekan I Gusti Nderet, jagate puniki kangge gelar patumpiak bala Padangluwah kalawan bala Mengwi, makadi para bala semeton Selam Bugis. Sangkaning punika akeh sarwa wastune makadi ukir-ukiran, badogol lan sapanunggalanipun sami rusak. Asapunika munggah ring Kidung Yuda Mengwi, kaloktah kabaos Kidung Nderet.\nRi sampun Ki Bondan Pangasih malinggih ring Karang Dalem, ngawentenang putra lanang sanunggal sane kapepasih Pangeran Pasek Badak, sangkani metu saking Ki Kebo Wadak, genahe sane mawasta Karang Dalem, kawekas puniki sane mawasta Desa Buduk. “Apan ikang putra sanunggal, kumaliliri ikang Kebo Wadak, ika matangnyan apepasih Pangeran Pasek Badak, ikang Desa Lemah Larangan Dalem masalin aran, ingaranan Desa Buduk katekeng mangke“.\nRi kala sampun seda dane Ki Bondan Pangasih, Ki Pangeran Pasek Badak sane ngawisesa jagat Buduk, tur malih ngalimbak, makadi :\nWates kaja rawuh ring Desa Kapal\nWates kelod ring pasisi kelod\nWates kangin rawuh Pangkung Mati\nWates kauh ring Tukad Bausan, sane mangkin Subak Munggu Tegallantang.\nInggih asapunika prasida antuk titiang natarang parindikan Desa Buduk, saking dumun, rawuh katerima sekadi mangkin.\nThis entry was posted in Babad, Budaya, Cerita Rakyat and tagged babad, Babad Sira Pangeran Pasek Badak, Banteng Jagiran, Batutumpeng, budaya, cerita rakyat, Cokorde Mengwi, Dalem Kebon, Desa Buduk, Hayam Wuruk, Ida Dalem Ketut, karang dalem, Kebo Badak, Kertajaya, Kertajiwa, Kertalangu, ki bondan pangasih, Ki Bujaga Astra, Ki Ganja Dungkul, Kidung Yuda Manguwi, Lemah Larangan Dalem, Macan, majapahit, menghapura, mengwi, Mergaya, Mrega, Ngurah Silapenek, Pamedilan, Pangeran Singorasi Mahisa Wong Ateleng, Pekambingan, Pererenan, Pura Dasar Gelgel, Sang Catur Sanak, Sempidi, Sukada, Tampak Kerep, Tumbakbayuh, Wedus Ireng. Bookmark the permalink.\n← Pan Meri – I Pengangon Bebek\nAsal Mula Telaga Biru →


Lukas 5 (BALI)\n1Sedek rahina anu Ida Hyang Yesus ngadeg ring sisin Danu Genesarete, akeh anake pada ngrunyung Ida misadia miragiang sabdan Ida Sang Hyang Widi Wasa.\n2Ida nyingak wenten jukung kekalih ring pasisi. Parabandegane sampun tedun saking jukungnyane, tur sedekan ngumbah jaringipune.\n3Ida raris munggah ka sinalih tunggil jukung punika, inggih punika jukung Dane Simon, tur Ida ngandikayang ngatengahang, mangda dohan akidik saking pasisi. Ida raris malinggih tur mapaica paurukan ring anake akeh saking jukunge.\n4Sasampune Ida puput mabaos, Ida raris ngandika ring Dane Simon: “Katengahangja jukunge ka tongose ane dalem, tur pulangja jaringe ditu ngajak timpal-timpal ceninge, buat ngejuk be.”\n5Dane Simon raris matur: “Inggih Guru, sampun awengi mepek titiang sareng sami makarya nguyak dewek, nanging titiang nenten molih napi-napi. Nanging sawetning Guru sane ngandikayang, sane mangkin jagi pulang titiang jaringe puniki.”\n6Sasampun jaringe kapulang, raris ngeniang ulam akeh pisan, ngantos jaringe punika tambis-tambis uek.\n7Raris dane ngwangsitin timpal-timpal danene sane ring jukunge tiosan, mangda rauh nulungin dane. Timpal danene tumuli pada rauh, irika jukunge makakalih kabuatin ulam, kantos tambis-tambis kelem.\n8Rikala Dane Simon ngantenang indike punika, dane raris matedoh ring ayun Ida Hyang Yesus, saha matur: “Inggih Ratu Sang Panembahan, ledang IRatu nilar titiang santukan titiang jadma kalangkung madosa.”\n9Dane miwah timpal-timpal danene sami pada angob antuk akeh ulame sane keniang dane.\n10Kadi asapunika taler Dane Yakobus miwah Dane Yohanes, okan Dane Sebedeus, sane dados timpal-timpal Dane Simon. Pangandikan Ida Hyang Yesus ring Dane Simon: “Edaja jejeh, ngawit uli jani cening lakar dadi utusan buat ngalih anak apang dadi sisian Gurune.”\n11Sasampun jukungnyane kapaid ka pasisi, dane raris nilar jukung miwah sadagingipun makasami, tumuli ngiring Ida Hyang Yesus.\n12Nuju rahina anu Ida Hyang Yesus nemonin wenten ring satunggiling kota. Irika wenten anak sakit lepra adiri. Ritatkala ipun kapanggih ring Ida Hyang Yesus, ipun nylempoh nunas ica sapuniki: “Inggih Ratu, yen wantah IRatu ledang, janten IRatu mrasidayang nyegerang dewek titiange.”\n13Ida Hyang Yesus raris nyujuh tur ngusud ipun, kadulurin antuk pangandika: “Kisinin pinunas ragane.” Duk punika ugi pinakitipune raris ical.\n14Ida Hyang Yesus miteketin ipun mangda ipun sampunang ngortiang paindikane punika ring anake lianan. Sapuniki pangandikan Idane: “Kemaja jani enggalang edengang awak ragane ka ajeng sang pandita. Suba keto maturanja teken Ida Sang Hyang Widi Wasa, buka ane kauduhang baan Dane Musa, pinaka cihna bukti buat anake makejang, mungguing ragane suba seger.”\n15Nanging orti indik Ida Hyang Yesus sayan biakta, tur anake akeh pada rauh mabeled nangkil ring Ida, miragiang paurukan Idane, tur ipun pada kasegerang saking sakancan pinakitipune.\n16Wusan punika Ida Hyang Yesus raris nyingidang raga, ka genah-genah sane sepi, irika Ida ngastawa.\n17Sedek rahina anu, rikala Ida Hyang Yesus mapaica paurukan, wenten makudang-kudang anak saking golongan Parisi miwah guru agama miragiang paurukan Idane. Anake punika pada rauh saking desa-desa sawewengkon jagat Galilea miwah wewengkon Yudea miwah saking kota Yerusalem. Kawisesan Ida Sang Panembahan malingga ring anggan Idane buat nyegerang anake sane sakit-sakit.\n18Raris wenten anak rauh negen anak rumpuh nganggen tandu; tur banget antukipun ngulehang mangda nyidayang ngranjing tur ngenahang sang sakit ring ajeng Ida Hyang Yesus.\n19Nanging santukan akeh pisan jadmane irika, ipun tan mrasidayang ngranjing. Punika awinannya ipun raris munggah ka raabe. Irika tumuli raabe kabukak, tur sang sakit miwah tandunnyane raris katantan katedunang ring basan tengah anake akeh punika, beneng ring ajeng Ida Hyang Yesus.\n20Duk Ida Hyang Yesus nyingak kapracayan anake punika, Ida raris ngandika: “Ih cening, dosan ceninge suba kampurayang.”\n21Paraguru agamane miwah anak saking golongan Parisine pada mabaos ring kayunnyane sapuniki: “Nyen sasajaane Anake ene? Dadi ia langgana teken Ida Sang Hyang Widi Wasa? Sajabaning Ida Sang Hyang Widi Wasa tusing ada anak ane wenang ngampurayang dosa.”\n22Nanging Ida Hyang Yesus wikan ring pakayunan danene, mawinan Ida ngandika ring dane sapuniki: “Napi awinanipun ragane mapikayun kadi asapunika?\n23Sane encenke danganan maosang: ‘Dosan ceninge suba kampurayang!’ padayang: ‘Bangunja tur majalan!’?\n24Nanging mangda ragane uning, mungguing Sang Putraning Manusa Utusan Ida Sang Hyang Widi Wasa madue kuasa ngampurayang dosa ring jagate puniki.” Ida raris ngandika ring anake rumpuh punika: “Tiang nguduhang cening, bangun tur tegenja tandun ceninge tur kemaja lautang mulih.”\n25Duk punika ugi ipun bangun ring arepan anake akeh punika, raris tandunnyane kategen tur ngraris ipun budal sarwi ngluihang Ida Sang Hyang Widi Wasa.\n26Makasami anake pada angob, maduluran ajerih, saha ngluihang Ida Sang Hyang Widi Wasa, sapuniki baosipune: “Didinane ene iraga suba ningalin paundukan-paundukan ane kaliwat ngangobin.”\n27Wus punika Ida Hyang Yesus raris medal, tumuli Ida nyingak juru duduk pajeg adiri, sane mapesengan Lewi, sedekan malinggih ring genahnyane nudukin. Ida raris ngandikain dane: “Maija tututin Guru!”\n28Pramangkin dane matangi tur makasami tilarin dane tumuli ngiring Ida.\n29Wus punika Dane Lewi raris ngwentenang pesta ageng pabuat Ida Hyang Yesus ring jeroan danene. Akeh parajuru duduk pajeg miwah paraanak lianan sareng-sareng dados tamiu irika.\n30Paragolongan Parisi miwah paraguru agamane, pada pakisi ring parasisian Idane, sapuniki baos danene: “Napi awinan ragane sareng-sareng matamiu ring parajuru duduk pajeg miwah ring anak madosa?”\n31Raris kasaurin antuk Ida Hyang Yesus sapuniki: “Anake sane seger nentenja merluang balian, wantah anake sakit kewanten sane merluang.\n32Rauh Tiange boyaja pabuat anak sane malaksana patut, nanging pabuat anake sane madosa, mangdane ipun ngutang dosa-dosannyane.”\n33Paragolongan Parisine raris matur ring Ida sapuniki: “Parasisian Dane Yohanes sering pisan mapuasa miwah ngastawa, kadi asapunika taler sisian golongan Parisine, nanging parasisia druene tansah mangan nginum nenten mapuasa.”\n34Pasaur Ida Hyang Yesus: “Napike pitaenang ragane tamiun pangantene sedih kingking mapuasa, rikala pangantene kari sareng-sareng ring tamiune punika? Sampun janten nenten!\n35Nanging jaga wenten masanipun, rikala pangantene kagingsirang saking pantarannyane, irika wau ipun jagi pada mapuasa.”\n36Ida malih ngandika ring sawatek anake punika nganggen pangande asapuniki: “Nenten wenten anak sane ngeset wastra sane anyar jaga kanggen nampel wastrane sane buuk. Yening wenten kadi asapunika, sampun janten wastrane sane anyar punika jaga nguek wastrane sane buuk, samaliha sane anyar punika mula tan anut ring sane buuk.\n37Kadi asapunika taler, tan wenten anak sane mempen anggur sane anyar ka klukuh blulange sane buuk, santukan yening kadi asapunika, anggure sane anyar punika sinah jaga ngeplugang klukuh blulange punika, tur anggure pacang mabriok miwah klukuhe punika uug.\n38Nanging anggure sane anyar patut kapenpen ka klukuhe sane anyar.\n39Maliha tan wenten anak dot nginum anggur sane anyar yen ipun sampun nginum anggur sane let, santukan sapuniki baosipune: ‘Enu jaenan rasan anggure ane let.’”\nDownload Audio MP3 (Lukas 5):


Sri Sultan Hamengku Buwana I (1913-1985) inggih punika silih tunggil pahlawan nasional Indonésia. Ida embas ring Kupang, 20 Novémber 1913. Ida katetepang dados pahlawan nasional Indonésia manut Keppres no. 85/TK/2006 ring pinanggal 3 Novémber 2006.\nWit Kasultanan YogyakartaUah\nDaweg Paku Buwono II ngambel jagat, wisésan Belanda ring wawengkon kadatuan sada nyitengang. Nika mawinan para ratuné kabrebehan ri tatkala ngambil kaputusan. Sakadi parindikan Pangéran Mangkubumi, Paku Buwana II pacang ngalaksanayang pasamayan ida pacang ngicén tanah lungguh ring wawengkon Sukawati (dangin Bengawan Solo nyantos léléng Gunung Lawu) sané widang ipun 3.000 cacah. Kéwanten, palaksanané kaindik olih Patih Keraton Pringgalaya sané laut nyaduang pikobet puniki majeng ring Gubernur Jénderal VOC Gustav Baron van Imhoff.\nKapolihang saking "https://ban.wikipedia.org/w/index.php?title=Sri_Sultan_Hamengku_Buwana_I&oldid=75359"\nKaping untat kauhin ring 26 Pébruari 2021, galah 20.45\nKaca puniki kaping untat kauah ri tatkala 20.45, 26 Pébruari 2021


Pragina - Wikipédia\nPragina inggih punika anak sané geginannyané ngigel. Ring basa Indonésia ketahnyané kabaos Penari. Anaké punika seneng pisan ngigel, punika mawinan ngigel punika kadadosang silih tunggil pangupa diriné. Wenten taler sané nganggén geginanné puniki kadadosang pagaén sané ngamedalang jinah, sané kaanggén ring kahuripan sadina-dina. Mawinan ring Bali punika kasub tekén budayané, punika mawinan akéh krama Baliné seneng nari tur dados pragina.\nKapolihang saking "https://ban.wikipedia.org/w/index.php?title=Pragina&oldid=67404"\nKaping untat kauhin ring 18 Désémber 2020, galah 22.59\nKaca puniki kaping untat kauah ri tatkala 22.59, 18 Désémber 2020


Ester 2 (BALI)\n1Tan asue, sasampun rered dukan ida sang prabu, sang prabu kantun mikayunin indik sane kalaksanayang antuk Ida Sang Pramesuari Wasti miwah indik pangumuman idane ngeniang indik idane.\n2Duaning punika makudang-kudang pangabih sang prabu sane raket ring ida, matur sapuniki: “Napi awinanipun palungguh iratu nenten ngandikayang mangda ngrereh daa-daa sane ayu.\n3Palungguh iratu wenang nyelik prakangge-prakangge ring asing-asing propinsi, ring sakuub jagat druene saha kadulurin pangandika, mangda ipun ngaturang sakancan daane sane ayu-ayu ka genah selir-selir druene ring Susan, ibukotan jagat druene. Banggayang daa-daane punika ketangang antuk Dane Hegai, sane ngetangang paraselir iratune, tur banggayang daa-daane punika kapretenin tur kapayasin saha becik.\n4Sapanglanturipun rarisang iratu ngambil sane senengin iratu tur manggehang ipun dados pramesuari buat ngentosin Ida Sang Pramesuari Wasti.” Sang prabu mikayunin mungguing tetimbangannyane punika becik. Nika duaning indike punika raris kamargiang.\n5Wenten satunggaling wong Yahudi magenah ring kota Susan, mapesengan Mordekai okan Dane Yair. Dane punika saking suku Benyamin, katurunan Dane Kis miwah Dane Simei.\n6Rikala Sang Prabu Nebukadnesar, ratune ring Babel nawan Sang Prabu Yoyakin ratune ring Yehuda saking Yerusalem, Dane Mordekai wenten ring pantaran rombongan tawanane punika.\n7Dane Mordekai madue oka misan sane mapesengan Ester, yen ring basa Ibrani Hadasa. Dane Ester punika ayu pisan tur pangadeg danene taler becik. Sasampun wong tuan Dane Ester seda, Dane Mordekai raris ngangkat Dane Ester dados okan danene.\n8Rikala sang prabu ngwedalang dedauhan idane, tur akeh daa-daane pada katurang ka Susan, Dane Ester taler sareng mrika. Dane taler katurang ka puri, tur ketangang antuk Dane Hegai, sane kapisara buat ngenterang paraistri druen ida sang prabu.\n9Dane Hegai seneng nyingakin Dane Ester. Dane Ester tumuli kicen wewangen miwah odak. Tios ring punika taler kicen genah sane pinih becik ring genah istri-istrine punika, tur kicen panyeroan saking puri pitung diri akehipun buat ngayahin dane.\n10Dane Mordekai miteketin Dane Ester, mangda sampunang pisan maosang mungguing dane punika wong Yahudi.\n11Nyabran rahina Dane Mordekai mamargi nglintang ring arepan natar genah istri-istrine punika, mangda dane mrasidayang uning ring kawentenan Dane Ester miwah napi sane jaga nibenin ragan danene.\n12Pepretenan pabuat istri-istrine punika, kalaksanayang ataun suenipun. Sajeroning nem sasih kaurut antuk minyak mur, tur malih nem sasih kaurut antuk minyak balsem. Sasampune punika, saka adiri paradaane punika magilir katangkilang ka ajeng Ida Sang Prabu Ahasweros.\n13Rikala mamargi saking genah paraistrine ngranjing ka puri, asing-asing daane dados nganggen pangangge sane kasenengin.\n14Daa-daane punika patut tangkil ka puri rikalaning sore, tur benjang semengnyane raris kambil tur kagenahang ring genah istri-istrine sane tiosan, sane ketangang antuk Dane Saasgas, parekan wandu sane kapisara ngenterang paraselir ida sang prabu. Daa-daane punika tan kalugra malih tangkil ring ajeng ida sang prabu, sajaba yening karsayang antuk sang prabu tur kasambat pesengannyane.\n15Sane mangkin rauh masannyane Dane Ester jaga tangkil ring ajeng ida sang prabu. Dane Ester punika okan Dane Abihail, misan Dane Mordekai, nanging sampun kangkat dados okan Dane Mordekai. Dane Ester tansah kapuji antuk asing-asing anak sane nyingakin dane. Rikala rauh giliran danene, Dane Ester wantah nganggen pangangge sakadi sane kapangandikain antuk Dane Hegai, sane ngetangang genah istri-istrine punika.\n16Dadosipun ring taun sane kaping pitu panyeneng Ida Sang Prabu Ahasweros, ring sasih sane kaping dasa, ring sasih Tebet, Dane Ester katangkilang ring Ida Sang Prabu Ahasweros ring puri druene.\n17Sang prabu seneng pisan ring dane, langkungan ring daa-daane sane tiosan, tur dane kasayangang saha kaledangin langkungan ring istri-istrine sane tiosan. Sang Prabu raris nyalukin dane gelungan kaprabon tur ngamanggehang dane dados pramesuari ngentosin Sang Pramesuari Wasti.\n18Sasampun punika sang prabu raris ngwentenang pesta ageng buat Dane Ester, tur ida ngundang paraprakangge miwah pegawe-pegawen idane. Ida ngwedalang dedauhan buat ngwentenang rahina libur ring sakuub jagat druene, tur ida maicayang panugrahan-panugrahan sane pantes dados paican ida sang prabu.\n19Rikala punika Dane Mordekai kamanggehang antuk sang prabu dados pegawe.\n20Dane Ester tetep kantun ngengkebang ragan danene tur nenten maosang mungguing dane punika wong Yahudi. Dane Mordekai miteketin Dane Ester mangda sampunang maosang indike punika ring sapasira jua, tur Dane Ester setata tinut, sakadi dane tinut rikala dane kantun alit, duke kapatiningin antuk Dane Mordekai.\n21Duk masan Dane Mordekai dados pegawe ring puri, Dane Bigtan miwah Teres sane dados parekan wandu sane ring puri, sane kapisara ngebag lawang pamereman ida sang prabu mambek dura cara ring Ida Sang Prabu Ahasweros tur ngwentenang rerincikan jaga nyedayang ida sang prabu.\n22Dane Mordekai uning ring indike punika, raris nguningang ring Sang Pramesuari Ester, tur sang pramesuari raris ngaturin sang prabu indik sane sampun katurang antuk Dane Mordekai punika.\n23Indike punika tumuli katureksain, raris kapanggih mungguing laporan punika mula yuakti kadi asapunika. Duaning punika Dane Bigtan miwah Dane Teres raris kagantung ring tiang gantungane. Sang prabu mrentahang mangda nyuratang indike punika ring cakepan babad kaprabon idane sane resmi.


CACAH JIWA 20 BAN - Ring sasih sane kaping pisan bangsa - Bible Search\nCACAH JIWA 19 CACAH JIWA 21\nCACAH JIWA 20\nBangsa Israel ring Kades\n1Ring sasih sane kaping pisan bangsa Israele rauh ring tegal melakang Sin tur ngwangun pakemahan ring Kades. Irika Dane Miryam seda tur kapendem.\n2Ring genahnyane ngwangun kemah punika nenten wenten toya, punika awinanipun wong Israele pada rauh mapunduh ring ajeng Dane Musa miwah Dane Harun, 3sinambi ngrengkeng sapuniki: “Ambate becikipun yening tiang sareng sami puniki sampun padem ring ajeng Kemah Linggih Ida Sang Hyang Widi Wasa, sinarengan ring nyama-nyamaan tiange tunggal bangsa. 4Napike awinanipun semeton ngajak tiang sareng sami ka tegal melakange puniki? Punapike mangda tiang padem sinarengan ring ingon-ingon tiange? 5Napi gunanipun semeton ngajak tiang sareng sami makaon saking Mesir, raris ngajak tiang ka genahe sane sangsara puniki, sane nenten dados tandurin punapa-punapi. Iriki nenten wenten gandum, tan wenten wit aa, tan wenten anggur, miwah nenten wenten delima. Kadi rasa toya inem kewanten nenten wenten.” 6Dane Musa miwah Dane Harun tumuli ngedohang raga saking anake akeh punika, raris ngadeg tan doh saking lawang Kemah Linggih Ida Sang Hyang Widi Wasa. Irika sang kalih sumuyud, tur caya kaluihan Ida Sang Hyang Widi Wasa nyunarin dane sareng kalih.\n7Ida Sang Hyang Widi Wasa raris masabda ring Dane Musa, sapuniki: 8“Jemakja tungkede ane di arepan Peti Prajanjiane ento, suba keto laut kita ngajak Harun munduhang rakyate makejang. Di arepan rakyate ajaka makejang ento kita patut ngraos teken batu kaange ane ada ditu. Ditu lakar ada yeh ngecor uli batune ento. Aketo carane kita lakar mesuang yeh uli di batu kaange, apanga rakyate muah ingon-ingonnyane maan nginem yeh.” 9Dane Musa tumuli ngambil tetekene punika, manut sakadi titah Ida Sang Hyang Widi Wasa.\n10Dane Musa miwah Dane Harun tumuli munduhang rakyate makasami ring arepan batu kaange punika. Sasampune punika, Dane Musa tumuli ngandika sapuniki: “Inggih semeton parapembrontak, sane mangkin indayang pirengang! Punapike tiang patut ngamedalang toya saking batu kaange puniki pabuat semeton?” 11Sasampune punika Dane Musa tumuli ngambil tetekene punika sarwi kalempagang kantos ping kalih ring batu kaange punika. Irika raris wenten toya ngecor tur membah, kantos jadmane makasami miwah ingon-ingonnyane pada nginem toya.\n12Nanging Ida Sang Hyang Widi Wasa tumuli nglemekin Dane Musa miwah Dane Harun sapuniki: “Sawireh kita ajak dadua kuangan pracaya teken Ulun, buat nyinahang kakuasan Ulune ane suci di arepan bangsa Israele, ento krana kita tusing lakar nuntun bangsane ene ka gumine ane suba janjiang Ulun teken ia ajaka makejang.”\n13Indike punika mamargi ring Meriba. Irika wong Israele pada ngrengkeng pamantuka ring Ida Sang Hyang Widi Wasa, tur irika taler Ida Sang Hyang Widi Wasa nyinahang kasucian Idane ring bangsane punika.\nSang prabu ring Edom nenten nglugrain bangsa Israele nglintang\n14Saking Kades Dane Musa ngutus anak tangkil ring sang prabu ring Edom, saha kadulurin atur sapuniki: “Puniki piuning saking suku-suku Israel sane tunggal purusa ring palungguh iratu. Palungguh iratu wikan ring kamewehan sane nibenin titiang. 15Leluur titiange pecak ka Mesir, tur irika titiang magumana makudang-kudang taun suenipun. Irika leluur titiange miwah titiang kala-ala antuk bangsa Mesire, 16tur titiang tumuli nunas ica katulung-tulung ring Ida Sang Hyang Widi Wasa. Ida mirengang pinunas ican titiange tur Ida raris ngutus malaekat Idane buat nuntun titiang sareng sami makaon saking Mesir. Sane mangkin titiang sampun rauh ring Kades, inggih punika ring satunggaling desa, ring tepi siring wewidangan druene. 17Pinunas titiange dumadak palungguh iratu ledang nglugrain titiang nglintang ring jagat druene. Titiang miwah ingon-ingon titiange nentenja jaga simpang-simpang saking margine ageng, wiadin jaga ngranjing ring pategalan miwah pabianan anggur druene. Titiang nenten nunas toya ring semer-semer druene. Titiang sareng sami wantah jaga mamargi ring margine sane ageng kewanten, kantos titiang medal saking wewidangan druene.”\n18Nanging pasaur wong Edome sapuniki: “Tiang nenten lila yening jerone nglintang ring wewidangan tiange. Yening jerone mamaksa, tiang jaga medal ngebug jerone.”\n19Wong Israele malih mabaos, sapuniki: “Titiang jagi wantah mamargi ring margine sane ageng kewanten, yen pet wenten ring pantaran titiange wiadin ingon-ingon titiange sane nginem toya druene, punika jaga taur titiang. Titiang wantah mamanah nglintang kewanten.”\n20Pasaur wong Edome sapuniki: “Nenten pisan dados!” Wong Edome tumuli medal kasarengin wadua bala sane sura dira, sayaga buat ngebug wong Israele. 21Santukan wong Edome nenten nglugrain wong Israele nglintang ring wewidangannyane, kenginan wong Israele raris mamargi tur ngrereh margi sane lianan.\nDane Harun seda\n22Bangsa Israele makasami raris kesah saking Kades, tumuli rauh ring Gunung Hor, 23ring tepi siring jagat Edome. Irika Ida Sang Hyang Widi Wasa masabda ring Dane Musa miwah Dane Harun, sapuniki: 24“Harun tusing lakar ngentap gumine ane suba janjiang Ulun teken bangsa Israele. Ia lakar mati, sawireh kita ajak dadua suba tempal teken titah Ulune di Meriba. 25Ajakja Harun muah pianakne Eleasar menek ka Gunung Hor. 26Ditu kita patut ngembus busana kapanditan Harune, laut salukang sig Eleasare. Harun lakar mati.” 27Dane Musa tumuli nglaksanayang sapatitah Ida Sang Hyang Widi Wasa. Dane Musa, Harun miwah Eleasar raris munggah ka Gunung Hor, kakantenang antuk rakyate makasami. 28Irika Dane Musa tumuli nglukar busana kapanditan Dane Harun, tur karangsukang ring Dane Eleasar. Irika ring pucak gununge punika Dane Harun seda, tur Dane Musa miwah Dane Eleasar tumuli mawali tedun saking genahe punika. 29Rakyate makasami pada miragi, mungguing Dane Harun sampun seda. Irika ipun sareng sami pada kaliput antuk kaduhkitan tigang dasa rahina suenipun.


Janten - kamus bahasa bali\nkaryane ring pura sampun janten.\nIn Balinese: Pandemi covid-19 janten ngawinan pariwisata ring bali ngandeg.\nIn Balinese: Taler wènten informasi sanè dèrèng janten sering wènten ring beranda facebook wiadin internèt sane maosang indik manggala murdaning jagat.\nIn Balinese: Para wargine janten pacing egar pisan yening upacara puniki kadadosang atraksi wisata miwah budaya.\nIn Balinese: Indike puniki janten nenten dangan, sakewanten prasida kalaksanayang.\nIn Balinese: Yen pineh-pinehang Rusia sane madue warga negara tur Ukraina madue warga negara 44,5 yuta jiwa, janten pastika Ukraina yening matumpyaksiat pastika kaon.\nIn Balinese: Santukan pamargi punika sane janten ngwangub utawi nguripang kawentenan pariwisata baline.\nIn Balinese: Napi sane rasayang titiang, janten mabinayan sareng napi sane kasarayang anake sane tiosan.\nIn Balinese: Disinformasi inggih punika babaosan indik ngwedar informasi sane kawentenannyane sampun pastika nenten janten.\nIn Balinese: Prosesi puniki janten ngegarang tur ngliangang manah.\nIn Balinese: Seni, ilen-ilen, miwah unen-unen ring Bali sampunang pisan kantos kapademang, napimalih pamerintah mangkin kantos nenten nadosang krama Baline margiang saluir seni budaya, duaning yening pamargin kasenian Bali punika nenten wenten sajeroning aab kadi mangkin, janten sampun nenten prasida malih nangiang pariwisata Bali.


Ezra 3 (BALI)\n1Ring sasih sane kaping pitu, sasampun wong Israel jenek ring kota-kotannyane, ipun sareng sami raris ketog-semprong pada mapunduh ring Yerusalem.\n2Pandita Yosua okan Dane Yosadak kasarengin antuk parasemeton danene parapandita sami, kadi asapunika taler Dane Serubabel okan Dane Sealtiel, kasarengin antuk parasemeton danene, raris ngwangun pamorboran aturan pabuat Ida Sang Hyang Widi Wasa, Widin Israele. Ring pamorboran aturane punika ipun sareng sami pacang ngaturang aturan maborbor, satinut ring sane kakacap ring cakepan Torat Dane Musa, parekan Ida Sang Hyang Widi Wasa.\n3Yadiastun ipun sareng sami pada ajerih ring jadma uedan sane wenten irika, nanging ipun taler ngwangun pamorboran aturane punika ring genahnyane sane riin. Sasampune punika ipun raris malih ngawitin ngaturang aturan maborbor pamantuka ring Ida Sang Hyang Widi Wasa rikala semeng miwah sore.\n4Ipun taler marerainan Pondok Daun manut pailehnyane. Nyabran rahina, ipun ngaturang aturan maborbor manut etangan sane patut katurang ring rahinane punika.\n5Saking rahinane punika raris tetep katurang aturan maborbor, kadi asapunika taler ring nuju Rerainan Bulan Baru miwah nyabran rerainan sane suci pabuat Ida Sang Hyang Widi Wasa. Sajawining punika rikala anake ngaturang aturan suka lila pamantuka ring Ida Sang Hyang Widi Wasa, ipun sareng sami taler ngaturang aturan maborbor.\n6Ngawit saking tanggal apisan ring sasih sane kaping pitu punika, ipun setata ngaturang aturan maborbor pamantuka ring Ida Sang Hyang Widi Wasa, yadiastun dasar Perhyangan Agunge durung kapasang.\n7Bangsa Israele ngwehin tukang batu miwah tukang kayune jinah. Wong Sidon miwah wong Tiruse sane ngangkut taru aras saking Libanon rauh ring Yope kawehin pangan kinum miwah minyak. Indike punika prasida kalaksanayang, saking lelugran Ida Sang Prabu Kores, ratune ring Persia.\n8Ring sasih sane kaping kalih, ring taun sane kaping kalih sasampun bangsa Israele rauh ring Perhyangan Ida Sang Hyang Widi Wasa ring Yerusalem, Dane Serubabel okan Dane Sealtiel miwah Dane Yosua okan Dane Yosadak kasarengin antuk parasemeton danene sane lianan, inggih punika parapandita miwah wong Lewi, makamiwah paraanak sane mawali budal ka Yerusalem saking paselongan, raris ngamimitin pakaryannyane. Sakancan wong Lewine sane mayusa kalih dasa taun miwah langkungan ring punika kapangandikayang ngenterang pakaryan ngwangun Perhyangan Agunge.\n9Dane Yosua kasarengin antuk oka miwah kadang wargannyane miwah Dane Kadmiel kasarengin antuk oka-okannyane wong Hodawia miwah parawong Yehuda sinarengan ngenterang pakaryan ngwangun Perhyangan Agunge punika. Dane katulungin antuk wong Lewi palingsehan Dane Henadad.\n10Rikala dasar Perhyangan Ida Sang Hyang Widi Wasa kapasang antuk paraundagine, parapandita sane sampun ngrangsuk busana kapanditan raris pada rauh sarwi ngagem trompet miwah wong Lewi saking palingsehan Dane Asap pada makta cengceng buat muji ngluihang Ida Sang Hyang Widi Wasa, anut sakadi pituduh Ida Sang Prabu Daud, ratun wong Israele.\n11Dane makidung saling saurin muji miwah matur panyuksma ring Ida Sang Hyang Widi Wasa sapuniki: “Ida Sang Hyang Widi Wasa kalintang becik. Mungguing sih kasatian Idane tumiba ring bangsa Israele langgeng salami-laminipun.” Sapangrarisipun, pasamuane punika makasami pada masuryak antuk suara jangih muji Ida Sang Hyang Widi Wasa, duaning dasar Perhyangan Ida Sang Hyang Widi Wasa sampun kapasang.\n12Nanging akeh pisan saking pantaran parapandita, wong Lewi miwah parapamimpin kulawarga, paraanak lingsir sane naenin nyingak Perhyangan Agunge sane riin, pada nangis pagerong rikala ngaksi dasar Perhyangan Agunge punika kapasang. Nanging anake sane lianan sane wenten irika sami pada masuryak-suryak antuk suka renan manahnyane.\n13Nenten mrasidayang anake minayang sane encen suaran anak sane girang miwah sane encen suaran anak nangis, duaning pasamuane masuryak-suryak antuk suara jangih kantos prasida kapiragi saking doh.


Bali dalam Menghadapi Pandemi COVID-19 - BASAbaliWiki\nBali dalam Menghadapi Pandemi COVID-19\nNyoman Hendra Wibowo\nI Dewa Gede Wipa Wira Utama\nCOVID-19 Grubug COVID-19 sampun ngerebahin jagat saking akhir tahun 2019. Ring Indonesia nyatet wenten 3.462.800 kasus Worldometers.info . Sekat kasus kapertama COVID-19 ring Indonesia kapanggih, pamrentah mapaica antuk mekarya ring jerone soang-soang sane leket kauningin Work From Home WFH .\nSEKTOR PARIWISATA UTAWI SEKTOR KESEHATAN Bali pinaka wilayah sane becik panglimbak pariwisatane, ngalamin kamerosotan sane signifikan ulian pandemi COVID-19. Tahun 2019 asapunika wantah tahun sane paling ageng kerauhan wisatawan sane majumlah 6.275.210 wisatawan BPS Bali . Wenten kamerosotan wisatawan ring 2020 majumlah 1.069.473 BPS Bali . Kamerosotan sane signifikan puniki kebarengin antuk dampak karyawan sane me-PHK utamanyane ring sektor formal. Kecatet ring harian Kompas pinanggal 1 Mei 2021, 79.000 karyawan nenten mekarya utawi 3.000 me-PHK. Seket varian Delta COVID-19 panggih ring Indonesia, kasus ring Indonesia munggah drastis. Ring Bali, mecatet wenten 12.911 pasien kari ring perawatan infocorona.baliprov.go.id . Masuk ring masa PPKM Darurat sane katetepin ring pra Juli 2021, Bed Occupancy Ratio BOR wenten kenaikan. Sekadi sane wartayang sareng CNN Indonesia pinanggal 14 Juli 2021, peningkatan BOR puniki wenten peningkatannyane taler 64,42 saking 48,01 , manut sane kesampayang sareng Juru Bicara Vaknisasi COVID-19 ring Kementerian Kesehatan, Siti Nadia Tarmizi. Kenaikan puniki sane ngeranayang krisis oksigen ring Bali seket Juli apidan. Sekadi sane wartayang sareng antaranews.com ring pinanggal 23 Juli 2021, Bali ngalamin krisis oksigen tuah 70 ton awai manut sane kesampayang sareng Kepala Dinas Kesehatan Provinsi Bali, dr. Ketut Suarjaya. Kabupaten Morowali utawi Kota Cilegon mapunia antuk tabung oksigen, 40 ton lan 50 ton soang-soang.\nPPKM DARURAT UTAWI VAKSINASI PPKM Darurat kelaksanayang ring sajebag wilayah Indonesia. Situasi sane nenten pasti puniki, krama maksa antuk mekarya, yadiastun kebarengin risiko katularin virus. Mantuka nika pamrentah negelaksanayang percepatan vaksinasi COVID-19 mangda kramane sareng sami kebal tekening virus utawi meminimalisir penularan virus puniki. Ring Bali, 1.325.407 krama sampun polih vaksin tahap kapertama. 636.639 krama sampun polih vaksin tahap kekalih. Pandemi COVID-19 puniki sampun mejalan tuah 16 bulan ring Indonesia utawi Bali. Metimbang prioritas sektor ekonomi utawi sektor kesehatan, pamrentah sane meduwe kebijakan lan keputusan sampun sepatutnyane manggihin krama ring situasi sane keweh sekadi mangkin. Daweg puniki krama sareng sinamian merluang keputusan sane lugas lan bulat. Yening kebutuhan dasar krama nenten kapenuhin, PPKM Darurat puniki kerasa kirang efektif. Pamrentah utawi Desa Adat sepatutnyane berkoordinasi sajeroning pemulihan ekonomi krama sinamian solusi sane bertahap. Ngaturin bantuan sekadi kebutuhan dasar taler sembako punika solusi sane konkrit kelaksanayang. Bantuan sane keicenin punika dados ngewantu krama sane membutuhkan. Ring sisin sane tiosan, pamrentah lan petugas ngisiang peran sane ten kalah penting. Pamrentah lan petugas patut ngicenin edukasi mantuka ring kramane sinamian. Krama perlu polih pernyataan sane mendukung fakta utawi kondisi nyata ring lapangan. Data utawi informasi penting kauningin sareng krama, upaya puniki seantukan pencegahan krama ring bahaya orta sane ten patut utawi hoax. Pamrentah patut nentuang kebijakan sane tepat utawi mepihak antuk krama sareng sinamian, pamrentah patut ngelaksanayang piteket saking ahli utawi epidemiolog, pamrentah patut ngicenin layanan informasi taler data sane mendukung, metutur sane lugas utawi kesarengin antuk pemahaman, tekening metutur arak mecampur kopi ten megula.


Matius 28 (BALI)\n1Sasampune lintang Rerainan Sabate, wau pisan galang kangin ring rahina Redite punika, Maria Magdalena miwah Maria sane tiosan sampun mamargi ka kuburan Ida Hyang Yesus.\n2Irika jeg wenten linuh ageng pisan santukan malaekat Ida Sang Hyang Widi Wasa tedun saking suarga tumuli ngulikang batu panutup bungas guan kubure. Malaekate raris malinggih ring batune punika.\n3Prarain idane galang makalangan tur busanan idane putih sakadi kapas.\n4Prajurite sane magebagan irika sami tengkejut pisan tur ajerih tan sipi kantos sakadi sawa gobanipune.\n5Malaekate raris ngandika ring anake istri-istri iwau sapuniki: “Edaja ragane takut! Tiang nawang ane alih ragane, nah ento Ida Hyang Yesus ane kasalib.\n6Ida tusing ada dini, Ida suba matangi, buka ane suba nikayang Ida. Maija delokin laad tongos Idane kaperemang.\n7Ne jani kemo enggalang malipetan, tuturang teken parasisian Idane, mungguing Ida suba katangiang uli pantaran anake mati. Ida lakar malunan lunga ka wewengkon Galilea, ditu ragane lakar matemu teken Ida. Eda pesan engsapina, apa ane suba orahang tiang teken ragane.”\n8Anake istri-istri punika gelis budal saking kubur, maduluran ajerih madukan liang. Ipun malaib-laib budal mangda gelis polih ngortayang indike punika ring parasisian Ida Hyang Yesus.\n9Nanging tan pararapan Ida Hyang Yesus makantenang raga ring anake istri-istri punika sarwi ngandika sapuniki: “Rahayu cening pada!” Sang kalih raris ngarepang tumuli ngelut cokor Idane tur nyumbah Ida.\n10Pangandikan Ida Hyang Yesus ring ipun: “Edaja takut. Jani kemo orahin nyama-nyamaan Gurune apanga ia pada ka wewengkon Galilea, ditu ia lakar katemu teken Guru.”\n11Daweg anake istri punika kantun ring margi, makudang-kudang prajurite sane ngebag kubur Ida Hyang Yesus tangkil ring ajeng parapangageng panditane ngaturang sapariindik sane sampun panggihin ipun ring kuburan punika.\n12Parapangageng panditane mapiguman sareng ring panglingsir bangsa Yahudine. Dane raris mapaica jinah akeh pisan ring prajurite iwau,\n13saha kadulurin antuk pangandika sapuniki: “Kene baan ngorahang: ‘Petenge, dugas tiang ajak makejang pada pules, murid-muridNe teka mamaling sawan Anake ento.’\n14Yen pade paundukane ene kanti kapireng baan sang gubernur, tiang lakar matur ring dane, apang ragane tusing kanti nepukin sengkala.”\n15Ipun raris ngambil jinahe punika, tumuli ngamargiang paindikan sane kaprentahang ring ipun. Rauh mangkin ortine punika kantun sumebar ring pantaran anak Yahudine.\n16Irika parasisian Idane solas diri raris mamargi ka wewengkon Galilea, ngungsi bukit sane sampun kapangandikayang antuk Ida Hyang Yesus.\n17Rikala kapanggih ring Ida Hyang Yesus, raris dane pada nyumbah; nanging saking pantarannyane wenten taler sane kantun bimbang.\n18Ida Hyang Yesus tumuli nganampekin parasisian Idane, sarwi ngandika sapuniki: “Saluiring kakuasaan di suargan muah di gumine suba kaserahang teken Guru.\n19Ento krana, kemaja jani cening luas, alih bangsa-bangsane makejang. Dadiangja ia sisian Gurune, tur lukatja ia sajeroning parab Ida Sang Aji, Sang Putra muah Ida Sang Roh Suci.\n20Buina urukangja ia nglaksanayang sakancaning ane suba prentahang Guru teken cening. Tur ingetangja, Guru tansah bareng teken cening kanti teked ka pamragat gumine.”


Lukas 14 (BALI)\n1Nuju rahina Sabat, Ida Hyang Yesus lunga ka jeroan sinalih tunggil pamimpin golongan Parisine, jaga marayunan irika. Sakancan anake sane wenten irika sami pada medasang nlektekang Ida.\n2Raris wenten anak sakit beteg lima miwah batisnyane rauh nangkil ring Ida Hyang Yesus.\n3Ida Hyang Yesus raris mataken ring paraguru agamane miwah golongan Parisine, sapuniki: “Manut Cakepan Suci Torat iragane, punapike kalugra nyegerang anak sakit ring rahina Sabate, punapi tan?”\n4Nanging dane sareng sami meneng tan pasaur. Ida raris ngamel liman anake sakit punika tur nyegerang ipun, saha ngandikayang ipun budal.\n5Wus punika Ida ngandika ring dane sareng sami, sapuniki: “Yening wenten sinalih tunggil ring pantaran ragane sane madue oka wiadin banteng sane ulung ka semere ring rahina Sabate, punapike ragane tan digelis jagi ngedeng ipun medal saking semere ring rahina Sabate punika?”\n6Irika dane pada tan mrasidayang masaur.\n7Daweg punika Ida Hyang Yesus nyingak makudang-kudang tamiu sane milih genah sane paling becika, duaning punika marep ring paratamiune punika Ida ngandikayang pangande sapuniki:\n8“Yening ragane kundangan ring anake sane madue karya nganten, sampunangja ragane malinggih ring genahe sane paling becika. Sira uning, menawita sane nuenang karyane madue undang-undangan sane linggihnyane agungan ring ragane.\n9Irika raris sang madue karya, sane taler ngundang ragane tumuli mabaos sapuniki: ‘Aturinja anake puniki malinggih ring genahe puniki.’ Kenginan ragane antuk manah kebilbil magingsir saking genahe punika ka genah sane paling nistana.\n10Nanging yening ragane kundangan, malinggihja ragane ring genahe sane paling nistana. Yen sampun asapunika, menawita sang madue karya jaga ngrauhin ragane, jagi mabaos sapuniki: ‘Inggih semeton tiange, rarisangja malinggih ring genahe sane becikan.’ Malantaran punika ragane kajiang ring arep sakancan tamiune sane lianan.\n11Santukan sakancan anake sane nginggilang deweknyane, ipun jagi kaandapang, tur sakancan anake sane ngandapang deweknyane, ipun jagi kinggilang.”\n12Raris Ida Hyang Yesus ngandika ring sang madue umahe, kadi asapuniki: “Yening ragane namiu anak rikala rahina wiadin wengi, sampunangja ngundang brayan ragane, wiadin parasemeton ragane, wiadin parapalelintihan kulawargan ragane, wiadin parapisagan ragane sane sugih-sugih, santukan anake punika jagi ngwales ngundang ragane. Tur malantaran punika ragane sampun polih balesan pabuat pakardin ragane.\n13Yen ragane namiu anak, undangja anake tiwas-tiwas, anake rumpuh-rumpuh, anake perot-perot miwah anake buta-buta.\n14Tur ragane jagi kamertanin, santukan anake punika tan mrasidayang jaga ngwales pakardin ragane sane ayu. Ida Sang Hyang Widi Wasa pacang ngwales pakardin ragane sane ayu punika, rikalan anake sane sadu katangiang saking pantaran anake padem.”\n15Sinalih tunggil anak sane sareng-sareng matamiu irika, riwau miragi pangandikan Ida Hyang Yesus raris mabaos kadi asapuniki: “Ambate bagian anake sane pacang katamiu antuk Ida Sang Hyang Widi Wasa, rikala Ida ngadegang Pamrentahan Idane!”\n16Ida Hyang Yesus raris ngandika ring ipun sapuniki: “Wenten anak madue karya ageng tur akeh madue undangan.\n17Ring panemayan karyane punika, kapangandikayang parekane ngaturin paraundangane, kadi asapuniki: ‘Inggih rarisangja pada rauh, santukan sami sampun cumawis!’\n18Nanging paraundangane punika raris pada masangke, tur nunas sinampura. Undangan sane pangawit mabaos ring parekane punika sapuniki: ‘Ampurayangja tiang, duaning tiang kadung numbas tegal, tur sane mangkin tiang jaga nelokin tegale punika.’\n19Sane lianan mabaos sapuniki: ‘Tiang wau numbas banteng muani-muani limang akit, sane mangkin jaga tegarang tiang nekapang; duaning punika ampurayangja tiang.’\n20Sane malih asikian mabaos sapuniki: ‘Tiang wau pisan nganten, duaning punika tiang tan mrasidayang rauh.’\n21Iparekan raris mawali nguningayang sapariindike punika ring gustinnyane. Irika gustinnyane duka pisan, raris ngandika ring parekannyane, sapuniki: ‘Kemaja enggalang ka marga-margane muah ka rurung-rurunge di kotane ene, ajak mai anake tiwas-tiwas muah anake rumpuh-rumpuh, anake buta-buta lan anake perot-perot.’\n22Wus punika digelis iparekan malih nguningayang ring gustinnyane sapuniki: ‘Inggih ratu, sapawacanan iratu sampun margiang titiang. Yadiastun kadi asapunika, nanging kantun taler wenten genah malinggih.’\n23Gustinnyane raris ngandika ring iparekan, sapuniki: ‘Kemaja pesu ka marga-margane muah ka rurung-rurung sesunutane, tur tundenja mai sakancan anake ane ada ditu, apanga bek umah icange.\n24Icang jani ngorahin cai ajak makejang, sakancan anake ane suba undang icang, aukud ko tuara ada ane lakar maan ngrasayang dedaaran icange.’”\n25Sedek rahina anu akeh pisan jadmane mamargi ngiring Ida Hyang Yesus. Ida macingakan ring anake akeh punika, sarwi ngandika sapuniki:\n26“Sapasiraja sane mamanah rauh ring Tiang, yan tan las manahipune ngutang bapa, meme, somah, pianak, nyama muani muah eluh miwah deweknyane niri, ipun tan katampi dados sisian Tiange.\n27Sapasiraja tan lila negen salibnyane niri tur nututin Tiang, ipun tan patut dados sisian Tiange.\n28Yening wenten ring pantaran ragane sane mamanah ngwangun bale gede, janten ipun mapineh dumun ngetangang prabea, punapike ipun cukup madue jinah buat jagi muputang pakaryane punika.\n29Yan tan kadi asapunika, sasampun wusan masang dasar, ipun tan pacang mrasidayang muputang bale gedene punika. Irika sakancan anake sane manggihin indike punika, jagi sami ngedekin ipun,\n30saha mabaos sapuniki: ‘Anake ene suba ngawitin mamakuh, nanging tusing nyidayang mragatang.’\n31Yen wenten sang prabu sane medal ka payudan, kairing antuk wadua bala alaksa akehipun, pacang mayuda nglawan salah satunggiling prabu sane lianan, sane kairing antuk wadua bala kalih laksa akehnyane, sampun janten sang prabu sane inucap riinan malinggih dumun matetimbangan, punapike ida mrasidayang ngarepin mesehe kalih laksa punika.\n32Yen ida tan mrasidayang, ida pacang ngutus utusan pacang madame risedek meseh idane kantun doh.”\n33Pamuputne Ida Hyang Yesus ngandika: “Kadi asapunika taler tan wenten ring pantaran ragane mrasidayang dados sisian Tiange, yan ipun tan nyerahang sakancan paderbeanipune.”\n34“Tasike punika mula mapikenoh. Nanging yen tasike punika ical rasanipun, napi sane anggen ngwaliang rasanipune?\n35Tan wenten malih gunanipun, yadiastun kanggen ring tegalane, wiadin kanggen rabuk, sajaba kentungang kewanten. Yen ragane madue karna, pirengangja!”


Yohanes 16 (BALI)\n1“Paundukane ene makejang tuturang Guru teken cening apanga kapracayan ceninge pageh tur kukuh.\n2Cening lakar kasepekang uli di pasamuan anak Yahudine. Malahan lakar teka masanne, anake ane ngamatiang cening, marasa dewekne ngaturang bakti teken Ida Sang Hyang Widi Wasa.\n3Mawanan kanti suba keto laksananne teken cening, sawireh anake ento tusing nawang Ida Sang Aji muah tusing nawang Guru.\n4Guru jani suba ngorahang unduke ene teken cening, apanga dikalane paundukane ene kalaksanayang, cening ajak makejang pada inget, mungguing unduke ento suba orahang Guru teken cening.”\n“Unduke ene tusing tuturang Guru uli pangawit, sawireh Guru enu bareng-bareng ajak cening.\n5Nanging ane jani mara tuturang Guru, sawireh Guru lakar nangkil teken Ida ane ngutus Guru. Sakewala uli di pantaran ceninge tusing ada anak ane nunasang teken Guru kene: ‘Guru pacang lunga kija?’\n6Ane jani sawireh Guru suba ngorahang unduke ento teken cening ento krana cening sedih.\n7Nanging Guru ngorahang teken cening: Sasajaane yening Guru luas, gede pesan gunanne buat cening; sawireh yening Guru tusing luas, Ida Sang Panulung tusing lakar ngrauhin cening. Nanging yening Guru luas, ditu Guru lakar ngutus Ida buat ngrauhin cening.\n8Tur disubane Ida rauh, Ida lakar nyinahang teken isin gumine, mungguing salah baana ngresepang unduk dosa, unduk ane patut muah unduk tetepasan Ida Sang Hyang Widi Wasa.\n9Ia pada pelih baana ngresepang unduk dosa, sawireh ia tusing pracaya teken Guru.\n10Ia pada pelih baana ngresepang unduk apa ane patut, sawireh Guru luas nangkil teken Ida Sang Aji tur cening tusing lakar nepukin Guru buin.\n11Ia masih pada pelih baana ngresepang unduk tetepasan Ida Sang Hyang Widi Wasa, sawireh sujatinne pangreh jagate ene suba katepasin.\n12Liu buin paundukane ane perlu tuturang Guru teken cening, nanging ane jani tusing pelut baan cening ngresepang.\n13Nanging yening Ida Sang Roh ane nyinahang Roh Ida Sang Hyang Widi Wasa ento suba rauh, Ida lakar mimpin cening buat ngresepang makejang unduk kasujatian. Sawireh Ida mawecana tidongja uli ragan Idane, nanging ane wecanayang Ida nah ento ane pireng Ida muah unduk ane lakar teka manian.\n14Ida lakar nyinahang kaluihan Gurune, sawireh Ida lakar nampi tur midartayang apa ane patut tuturang Guru teken cening.\n15Saluiring druen Ida Sang Aji ento dadi pagelahan Gurune; ento awanane Guru ngorahang, mungguing Ida Sang Roh lakar nampi apa ane serahang Guru tur Ida lakar midartayang unduke ento teken cening.”\n16“Buin ajahan dogen cening tusing ningalin Guru tur buin ajahane cening buin ningalin Guru.”\n17Irika makudang-kudang sisian Idane, pada saling takenin asapuniki: “Apake piteges pangandikan Idane teken iraga buka kene: ‘Buin ajahan dogen cening tusing ningalin Guru tur buin ajahane cening lakar ningalin Guru’? Buina pangandikan Idane ane buka kene: ‘Sawireh Guru lakar luas nangkil teken Ida Sang Aji.’\n18Apa tegesne buin ajahan? Iraga tusing resep teken pangandikan Idane ento!” Asapunika pitaken parasisian Idane.\n19Daweg Ida Hyang Yesus uning, mungguing parasisian Idane mamanah ngaturang pitaken ring Ida, Ida raris ngandika ring dane sapuniki: “Apa krana cening pada saling takonin, ulihan Guru ngorahang: ‘Buin ajahan dogen cening tusing ningalin Guru tur buin ajahane cening lakar ningalin Guru’?\n20Guru ngorahang teken cening: Sasajaane cening lakar ngeling sigsigan, nanging gumine masuka-sukaan; cening lakar sedih, nanging kasedihan ceninge lakar masalin dadi kaliangan.\n21Dikalane anake eluh nglekadang pianak ia sedih, sawireh sakitne suba teka, nanging yen pianakne suba lekad, ia engsap teken sakitne, sawireh ia liang baane ada rare lekad ka gumine.\n22Patuh buka keto masih paundukan ceninge: Ane jani cening sedih, nanging Guru lakar teka buin nelokin cening, ditu cening bakal masuka-sukaan tur kasukan ceninge ento tusing sida bakal juang anak.\n23Dikalane ento, cening bakal tusing nunasang apa-apa buin teken Guru. Guru ngorahang teken cening: Sasajaane Ida Sang Aji bakal maicain cening apa ane tunas cening malantaran adan Gurune.\n24Kayang jani cening tonden taen mapinunas malantaran adan Gurune; tunasja tur cening bakal kapaica, apanga kasukan ceninge sida purna!”\n25“Paundukane ene makejang suba tuturang Guru teken cening nganggon pangimba. Nanging lakar teka masanne Guru tusing buin nganggon pangimba. Guru lakar nuturang gegalangan unduk Ida Sang Aji.\n26Dikalane ento cening mapinunas teken Ida malantaran adan Gurune; tur Guru ngorahang teken cening, mungguing Guru tusing mapinunas teken Ida Sang Aji pabuat cening.\n27Sawireh Ida Sang Aji, tresna teken cening. Ida tresna teken cening, sawireh cening tresna teken Guru tur pracaya mungguing Guru teka uli Ida Sang Hyang Widi Wasa.\n28Sasajaane Guru teka uli Ida Sang Aji mai ka gumine, nanging ane jani Guru bakal ninggal gumine tur nangkil teken Ida Sang Aji.”\n29Parasisian Idane raris matur ring Ida sapuniki: “Inggih Guru, sane mangkin Guru sampun ngandika gegalangan maliha nenten malih nganggen pangimba.\n30Sane mangkin titiang uning mungguing Guru wikan ring saluiring paindikan. Punika awinanipun tan perlu malih wenten pitaken ring Guru. Titiang pracaya mungguing Guru rauh saking Ida Sang Hyang Widi Wasa.”\n31Pasaur Idane ring dane sapuniki: “Apake cening jani pracaya?\n32Masanne suba paek tur meh-mehan jani suba teka, mungguing cening ajak makejang lakar malaib pablesat ngalahin Guru. Nanging Guru tusing bakal padidian, sawireh Ida Sang Aji nyarengin Guru.\n33Paundukane ene suba tuturang Guru teken cening, tur apanga cening rahayu ulihan matunggilan ajak Guru. Gumine lakar nyangsarain cening, nanging pagehangja keneh ceninge! Guru suba ngalahang gumine ene!”


Imamat 5 (BALI)\n1Aturan pangampuraning dosa kabuatang yening wenten paindikan-paindikan sane kadi asapuniki: Yening wenten anak polih panggilan buat dados saksi ring pangadilan, nanging ipun nenten nyak ngaturang kasaksian ngeniang ring paindikan sane sampun panggihin wiadin piragi ipun, ipun sane patut negen palannyane.\n2Yening wenten anak nenten nyelapang ngaplug paindikan sane leteh, luiripun bangken wewalungan, tur sasampune ipun eling ring dewek ngeniang indik sane sampun kardi ipun punika, kenginan ipun dados leteh tur iwang manut sopacaraning agama.\n3Yening ipun ngusud barang sane leteh sane wetu saking imanusa, tur sasampune punika ipun eling ring dewek ngeniang indik sane sampun kardi ipun punika, kenginan ipun taler iwang.\n4Yening ipun ngawag-awag masumpah, ngeniang ring paindikan punapija luiripun, sasampune punika ipun eling ring dewek ngeniang ring paindikan sane sampun margiang ipun punika kenginan ipun taler iwang.\n5Yening wenten anak sane maiwang, ipun patut ngangkenin dosanipune,\n6tur makadados ukuman pabuat dosanipune punika, ipun patut ngaturang aturan biri-biri wiadin kambing lua ring ayun Ida Sang Hyang Widi Wasa. Sang pandita patut ngaturang aturane punika pabuat dosan anake punika.\n7Yening anake punika nenten mrasidayang ngaturang aturan biri-biri wiadin kambing, ipun patut ngaturang paksi dara wiadin kukur apacek ring ayun Ida Sang Hyang Widi Wasa, buat nebus dosanipune. Paksine asiki pabuat aturan panyupat dosa, miwah sane malih asiki pabuat aturan maborbor.\n8Paksi-paksi aturane punika patut katurang ring sang pandita, tur pinih riin sang pandita patut ngaturang pabuat pangampuraning dosa. Dane patut ngelung baong paksine punika, nangingke tenggekipune sampunang ngantos pegat.\n9Getih ipune kaketisang akidik ring sisin pamorboran aturane. Sisan getihne patut kabriokang ring bongkol pamorboran aturan punika. Punika aturan pabuat molih pangampuraning dosa.\n10Sasampune punika wau dane patut ngaturang paksine lianan makadados aturan maborbor, manut pidabdab sane sampun biasa mamargi. Kadi asapunika patutnya sang pandita ngaturang aturan pabuat anake madosa punika tur Ida Sang Hyang Widi Wasa pacang ngampurayang dosannyane.\n11Yening anake punika nenten mrasidayang ngaturang paksi dara wiadin kukur apacek, ipun patut ngaturang tepung akilo makadados aturan panyupat dosa. Tepunge punika nenten dados kadagingin minyak saitun wiadin menyan, santukan aturane punika aturan panyupat dosa, boyaja aturan sesajen.\n12Aturane punika patut katurang ring sang pandita. Sang pandita patut ngambil tepunge punika agemel makadados cihna mungguing tepunge punika makasami sampun katurang ring Ida Sang Hyang Widi Wasa. Sang pandita tumuli morbor tepung aturane sakadi aturan rayunan. Punika aturan pabuat panyupat dosa.\n13Kadi asapunika patutnya sang pandita ngaturang aturan pabuat dosan anake punika, tur Ida Sang Hyang Widi Wasa pacang ngampurayang dosanipune. Sisan tepunge punika dados pikolih sang pandita, pateh sakadi indik aturan sesajene.\n14Ida Sang Hyang Widi Wasa maicayang pidabdabe sane ring sor puniki ring Dane Musa.\n15Yening wenten anak sane nenten nyelapang ngardi dosa, uli krana ipun lenga ngaturang aturanipune sane suci pamantuka ring Ida Sang Hyang Widi Wasa, ipun patut makta aturan panaur danda ring Ida Sang Hyang Widi Wasa. Aturannyane punika patut marupa biri-biri wiadin kambing muani sane tan paceda. Pangargan aturane punika patut katetepang manut patokan sane resmi.\n16Ipun patut naur pabuat aturan sane sampun lemenahang ipun, saha kawewehin malih apahliman saking sane lemenahang ipun punika. Aturan panaur danda punika patut aturang ipun ring sang pandita, tur sang pandita patut ngaturang aturan wewalungan makadados aturan pabuat dosan anake punika, tur Ida Sang Hyang Widi Wasa pacang ngampurayang dosannyane.\n17Yening wenten anak nenten nyelapang ngardi dosa malantaran ipun mamurug salah tunggal pituduh Ida Sang Hyang Widi Wasa, anake punika taler iwang tur ipun patut keni danda.\n18Ipun patut ngaturang biri-biri wiadin kambing muani sane tan paceda ring ajeng sang pandita, makadados aturan panaur danda. Pangargan aturane punika patut katetepang manut patokan sane resmi. Sang pandita patut ngaturang aturane punika pabuat dosan anake punika. Irika Ida Sang Hyang Widi Wasa pacang ngicen ipun pangampura.\n19Aturane punika makadados aturan panaur danda pabuat dosa sane sampun kardi ipun pamantuka ring Ida Sang Hyang Widi Wasa.


» Orti BaliSenin, 23 Mei 2010 | BPPerang MagibungOlih I Nengah Konten\nGibungan kabaos wantah tatandingan ajengan san� madaging olahan lawar lan jatah, san� pacang kaajeng sareng-sareng olih sawatara nem diri utawi kutus diri. Indik ngajeng sareng-sareng punika kabaos magibung.\nMagibung ri sajeroning wewidangan Bali Timur khusus ring Karangasem sampun lumbrah, indike puniki wantah sakaning tatamian leluhur san� patut lestariang. Kaw�ntenan� sakadi punika sampun kawarisang lan sampun kaanggen srana pasametonan olih masyarakat antuk pamargi ngajeng sareng-sareng, ngeninin wentuk nyane wantah ajengan san� madaging olahan lawar, luir� ajengan atanding, lawar atanding lan jatah punika san� kabaos agibung. Ipun san� jagi magibung punika malinggih ngiterin utawi ngilebin gibungan. Magibung ring Karangasem kalaksanayang nyabran rahina olih warga Karangasem ri tatkala nglaksanayang upacara-upacara yadnya utawi san� siosan. Y�ning seleh-selehin baos magibung rauh saking baos ''magi-buung'' san� mateges durus ngajeng sareng-sareng, maka dasar kalaksanayang magibung sangkaning san� pacang kaajeng akidik turmaning mangda sami-sami polih, punika ngawinang durus ngajeng sareng-sareng.\nSan� pacang dados unteng babaosan sakadi mangkin, tan sios indik maosang Perang Magibung, indik� san� sakadi puniki wenten ring sajeroning Desa Adat Tista, Kecamatan Abang, Kabupat�n Karangasem san� kalaksanayang nemoning wenten upacara Ngusaba Ged� ring Pura Puseh, upacara Perang Magibung puniki mapaiketan sareng upacara Ngalemekin ri sampun� wusan nglaksanayang Ngusaba Ged� ring Pura Puseh. Minabang indik tradisi san� sakadi puniki arang pisan panggihin ring d�sa-d�sa adat san� siosan, san� w�nten ring sajebag jagat Bali. Ri sampun� wusan nglaksanayang Ngusaba Ged� ring Pura Puseh Desa Adat Tista, salanturnyan� kalaksanayang Perang Magibung. Baos Perang i riki mateges saling serang utawi saling serbu. Gibungan ajengan sareng olahan� kangg� srana olahan� kangg� srana sanjata, Gibungan punika kangg� srana maperang. Ri kala punika taler kalaksanayang upacara Ngalemekin.\nNgalemekin wit saking baos ''lemek'' sane mapiteges subur utawi nyuburang. Ngalemekin sajeroning upacara punika wantah mapinuas karahayuan majeng ring Ida Sanghyang Widhi utawi Ida Betara san� malinggih ring wawengkon D�sa Adat Tista, matatujon mangda kauripan kulawargan� santhi lan rahayu. Upacara Perang Magibung lan Ngalemekin ring D�sa Adat Tista kalaksanayang nemoning w�nten upacara Ngusaba Gede ring rahina purnama kalima.\nPamargi upacara Perang Magibung lan Ngalemekin, kalaksanayang watesnyan� tigang rahina sesampun� wusan upacara panyineban, san� dados pangenter upacara lan pamuput inggih punika wantah Jro Mangku Puseh (manut babaos silih sinunggil panglingsir utawi tokoh D�sa Adat Tista I Wayan Putu Ariawan). Siosan ring upacara sakadi san� sampun kawedar ba duur w�nten taler malih upacara sakadi: upacara mawakwakan lan upacara ngalatih guling. Makasamian upacara punika wantah wawenang jro krandan desa lanang istri, upacara san� sakadi puniki sampun kawarisang mangda kalaksanayang ri sajeroning upacara Ngusaba Ged�.\nUpacara Perang Magibung san� kaangg� piranti utawi srana wantah petang gibungan (ajengan petang tanding gibungan lan lawar warna-warni petang tanding). Gibungan punika kagenahang utawi kaunggahang ring bal� utawi lahapan ring ajeng Bal� Gaduh, palinggih Ida Betara Puseh, sukat bal� utawi lahapan sawatara am�ter. Sadurung� upacara kakawitin, Jro Mangku Puseh kaabih olih Jro Mangku Dalem ri tatkala ngastawayang upacara ring palinggih-palinggih Pura Puseh. Ri sampun� wusan ngastawayang upacara ring palinggih-palinggih, wau Jro Mangku Puseh san� kabaos Jro Mangku D�sa ngastawayang upacara Perang Magibung ri kala punika kaabih olih prajuru d�sa, para pamangku lan tokoh utawi tetua-tetua d�sa adat lan kaupasaksi olih krama d�sa adat san� malinggih ring jeroan lan jabaan. Ri sampune wusan Jro Mangku ngastawayang upacara Perang Magibung, kamargiang upacara pamuspaan.\nRi sampune wusan upacara pamuspaan tetangan d�sa luir�: pasek, panyarikan, kabayan, tetindih, lan kebuyut kawantu olih sang mamedek lan krandan d�sa, ngura ajengan gibungan antuk olahan lawar. Salanturnyan� tetangan desa nyukserahang ring krandan lanang istri, salanturnyan� mangda kalaksanayang Perang Magibung. Ajengan gibungan san� sampun kaura antuk olahan punika n�nten kagibung utawi kaajeng nanging kaangg� senjata nimpug sameton utawi pamedek san� wenten ring sutering Pura Puseh. Kaw�ntenan� dados riuh, saling suryakin, ajengan rauhing tatakan gibungan mauraan. San� dados sasaran timpugan n�nten w�nten watesn�, sapa sira ja san� w�nten ring Pura. Riastun asapunika kaw�ntenan ring pura makasamian pamedek marasa garjita tur bangga, n�nten w�nten san� sungsut.\nRi sampun� wusan upacara Perang Magibung, makasamian pamedek kaw�ntenan� santi lan garjita. San� keni timpugan ajengan gibungan, ipun marasa ngamolihang karahayuan saking Ida Betara san� karasayang sajeroning pikayunane, krama ipun marasa ngamolihang san� kabaos ''amertha'' saking Ida Betara.


Matius 15 (BALI)\n1Wusan punika raris wenten makudang-kudang anak saking golongan Parisi miwah paraguru agama rauh saking kota Yerusalem tangkil ring Ida Hyang Yesus tur matur asapuniki:\n2“Napi awinanipun parasisian ragane tan ngamanggehang paurukan sane kapatamiang antuk anake lingsir-lingsir? Ipun tan masehin lima sadurunge ipun nunas.”\n3Pasaur Ida Hyang Yesus ring anake punika sapuniki: “Napi awinan ragane taler purun nungkasin pituduh Ida Sang Hyang Widi Wasa buat ninutin paurukan ragane niri?\n4Santukan Ida Sang Hyang Widi Wasa masabda: ‘Tresna baktija teken meme bapan ragane,’ maliha sabdan Idane: ‘Nyenja nemah bapanne wiadin memenne, ia wenang kadanda pati.’\n5Nanging ragane ngurukang: Nyenja ngraos teken bapannyane wiadin teken memennyane kene: ‘Napi sane dados pagelahan tiange sane patut anggen tiang miara bapa, punika sami sampun anggen tiang aturan mantuk ring Ida Sang Hyang Widi Wasa,’\n6anake punika tan perlu malih nyalanang kapitresnan marep ring wong tuannyane. Malantaran antuk punika sinah sabdan Ida Sang Hyang Widi Wasa kutang ragane, mangdane ragane mrasidayang ninutin paurukan ragane niri.\n7Ih anak sane mapi-mapi, madaging pisan pangandikan Nabi Yesaya ngeniang indik ragane sapuniki:\n8‘Bangsane ene ngluihang Ulun aji bibihne, nanging kenehne joh pesan teken Ulun.\n9Precuma ia mabakti teken Ulun, sawireh ia ngurukang pidabdab manusa tan bina buka ngurukang pituduh Ida Sang Hyang Widi Wasa!’”\n10Ida Hyang Yesus raris ngandikain anake akeh punika, tur mawecana ring ipun sapuniki: “Padingehang tur resepangja pitutur Tiange!\n11Tusing ada barang ane macelep ka bibihe ane ngranayang anake cemer, nanging ane pesu uli di bibihe ento ane ngranayang anake cemer.”\n12Parasisian Idane raris rauh tur matur asapuniki: “Punapike Guru wikan, mungguing baos Gurune iwau punika ngawinang paraanggota golongan Parisine sekel ring manah?”\n13Pasaur Ida Hyang Yesus: “Asing-asing pamula-mulaan ane tusing katandur baan Ajin Gurune ane di suargan, ento lakar kabut kayang akahne.\n14Depangja ia keto! Ia pada dadi pamimpin buta; yen anak buta nandanin anak buta, pedas lakar bareng-bareng maclempung ka bangbange.”\n15Dane Petrus raris matur: “Nawegang Guru, ndikayangja ring titiang piteges pangande punika iwau.”\n16Pasaur Ida Hyang Yesus: “Apake cening masih tonden pada ngresep?\n17Apa cening tusing nawang mungguing sabatek ane macelep ka bibihe, ento terus macelep ka basange, laut pesu uli awake.\n18Nanging apa ane pesu uli bibihe ento kawitne uli di ati. Ento ane ngranayang anake cemer.\n19Sawireh uli di atine wetu pepineh ane corah, keneh ngamatiang, keneh mamitra, macecabulan, mamaling, mogbog muah misunayang anak.\n20Ento ane ngranayang anake cemer. Nanging madaar aji lima ane tonden mabasehan, ento tusingja ngranayang anak cemer.”\n21Ida Hyang Yesus raris kesah saking irika ngungsi wewengkon sane nampek kota Tirus miwah kota Sidon.\n22Raris wenten anak eluh bangsa Kanaan sane magenah irika, rauh katulung-tulung matur ring Ida Hyang Yesus, sapuniki: “Olasinja titiang duh Ratu, sentanan Sang Prabu Daud; pianak titiange eluh karangsukan setan samaliha ipun mataanan banget pisan.”\n23Nanging Ida Hyang Yesus nenten masaur. Raris parasisian Idane pada matur: “Guru nikayangja ipun mangda makaon, santukan ipun terus nutug sambilang ipun jerit-jerit.”\n24Pasaur Ida Hyang Yesus: “Tiang ene kutus buat biri-biri ane ilang uli pantaran bangsa Israele dogen.”\n25Irika anake eluh punika raris ngarepang tur nyumbah sapuniki: “Ratu, tulungja titiang!”\n26Pasaur Ida Hyang Yesus: “Tusing beneh dedaaran cerik-cerike kajemak laut kentungang baang cicing.”\n27Atur anake eluh punika: “Yuakti madaging pisan pawecanan Palungguh Ratu, nanging asu sane ring sor mejane jagi neda plispisan alit-alite sane ulung saking mejane.”\n28Ida raris masaur tur ngandika ring ipun: “Ih meme, gede pesan kapracayan memene. Apa ane tunas meme ene suba kadagingan!” Daweg punika ugi pianakipune jeg seger.\n29Ida Hyang Yesus raris kesah saking irika, mamargi nuut pasisin Danu Galileane. Ida raris munggah ka bukite, irika Ida malinggih.\n30Raris akeh jadmane pada rauh tangkil ring Ida. Wenten sane makta anak rumpuh, anak perot, anak buta, anak kolok miwah sane tios-tiosan. Anake sakit punika kagenahang ring ajeng Idane tur sami pada kasegerang.\n31Anake sami pada angob duk ngantenang anak kolok nyidayang mabaos, anak perot seger, anak rumpuh mrasidayang mamargi, anak buta mrasidayang ngeton. Raris samian anake punika ngluihang Ida Sang Hyang Widi Wasa, Widin bangsa Israele.\n32Ida Hyang Yesus raris ngandikain parasisian Idane tur mawecana sapuniki: “Kangen pesan keneh Gurune, nepukin anake liu tenenan. Suba makatelun makelonne ia pada nututin Guru, ane jani tusing ada apa-apa ane bakal daara. Keneh Gurune tusing lila nunden ia mulih ngaba basang seduk, takut yen ia kasereb di jalan.”\n33Atur parasisian Idane: “Genahe puniki suung, sapunapi antuk jaga mapaica dedaaran buat jadma amunika akehipun?”\n34Pangandikan Ida Hyang Yesus: “Akuda cening ngelah roti?” Pasaur danene: “Wenten roti pitung bungkul miwah ulam alit-alit akidik.”\n35Ida raris ngandikayang mangda anake pada negak ring tanahe.\n36Sasampune punika Ida raris ngambil rotine pitung bungkul miwah ulame punika. Ida tumuli ngastawa matur panyuksma ring Ida Sang Hyang Widi Wasa. Wus punika Ida raris ngompes-ngompes roti miwah ulame punika tur kapaicayang ring parasisiane, tur dane tumuli nyacarang ring anake akeh punika.\n37Ipun sami pada madaar kantos waneh. Sisa-sisan rotine raris kapunduhang antuk parasisiane, polih pitung sok bek-bek.\n38Sane sareng-sareng nunas rotine punika wenten sareng petang tali, durung ketang anake istri-istri miwah anake alit-alit.\n39Ida Hyang Yesus raris ngandikayang anake punika mangda budal. Ida tumuli munggah ka jukunge malayar ngungsi wewengkon Magadan.


Naler - Naler\nIn Balinese: Pan Meri lantas nuluh telabah ngalihin sambila mangaukin, naler masih tuara ada.\nIn Balinese: Siosan ring punika Ki Lampor utawi Arya Ularan naler ngawangun inggih punika Meru , makacihna Baktin dane Ki Lampor utawi Arya Ularan majeng Ida Dalem Watu Renggong.\nIn Balinese: Kawentenan basa Bali naler kasuen-suen prasida punah yening nenten malih kanggen olih krama Baline.\nIn Balinese: Sakewanten, ula antuk wisyane punika naler prasida ngicenin kahuripan (amreta) ring kahuripan i manusa.\nIn Balinese: Suksman satua-satua Baline naler prasida anggen ngentenin kramane indik maparajana ring pagubugan.\nIn Balinese: ring desa naler kesayageyang posko covid 19.\nIn Balinese: Tiosan punika, ida naler pengarang Bali ring masa abad-20.\nIn Balinese: Asapunika naler para sisiane patut kauji sadurung molihang panugrahan.\nIn Balinese: Asapunika naler yening selehin saking Arjuna, sane kabaosang rupanidane bagus, taler sida nudut kahyun para widyadarine.


Masalah - kamus bahasa bali\nmove: shift, change\nMasalah punika patut karembugang sareng-sareng\nIn Balinese: Masalah sane kapertama inggih punika, titiang nikaina antuk ngedarang tautan link punike olih semeton whatsapp titiang akeh nyane 25 orang, masalah nyane sane kaping kalih, inggih punika yening titiang ten mresidayang ngedarang ke 25 orang punika, titiang harus mresidayang ngedarang majeng ring ke 5 grup sane wenten ring whatsapp.\nIn Balinese: Ngawantu sameton sané wénten masalah nika pasti kawantu nanging negara-negara sampun wenten awig-awig nenten dados ngawag-ngawag malaksana, malaksana sane becik nika wenten aturan sané madasar hukum negara.\nIn Balinese: Harapan ipun, pemerintah mogi wenten perhatian lanjut minakadi masalah lan solusi terkait masalah punika.\nIn Balinese: Menurut titiang, rebat sekadi ring Ukraina nenten ja masalah aluh sane nenten prasida gelis kasuudin.\nIn Balinese: Dados katiruin ring masalah sane sampun lampus ring tongos macunduk G20 sane kaselenggara ring Indonesia tepatnyane ring Bali.\nIn Balinese: Ring masa pandemine jani liu pesan ada masalah, uli masalah kesehatan kanti masalah perkonomianne jani.\nIn Balinese: Ngiring biasayang hidup sehat apanga nenten keni penyakit, mangkin ring soang" banjar utawi desa sampun ngelaksanayang penjagaan lan panyemprotan panyegahan virus covid-19 punika, raga dados masyarakat patut nuutang awig- awid di desa apanga nenten keni masalah sareng sane lianan.\nOther forms of "salah"\nmake unnecessary effort to do, or get, or make, or buy something that is easily obtained or made without much effort, in vain, useless, ineffectual, not enough, not worth effort, usually followed by a verb indicating the action that is useless, e.g. nyalah ngae, nyalah ngalih, nyalah ngidih, etc.


Ajeng Pariwisata Bali - Ajeng Pariwisata Bali\nAjeng Pariwisata Bali\nSedek pandemi Covid-19 melanda ring jagat lan ngawinang sektor pariwisata ring bali terpuruk saking Maret 2020. Samian Pariwisata ring bali padem santukan nenten wenten turis sane rauh ka Bali krana takut kena virusnyane. Nika mawinang perekonomian ring Bali ngancan nuunan.\nAnggen ngewangun Pariwisata Bali rikala mangkin, sepatutnyane kalaksanayang antuk ngadayang event - event ring sektor pariwisata sane menarik, minakadi pameran sane madaging barang-barang sane meciri khas bali lan ngadayang pesta seni utawi igel-igelan sane mamuat budaya-budaya Bali, sane prasida menarik uratian wisatawan lan wisatawan ne makayunan rauh ka Bali. Kesempatan puniki pacang prasida keraih yening prasida ngicen jaminan ring para wisatawan ne indik kondisi aman saking resiko terjangkit Virus Covid-19 ritatkala kewentenan ring Bali. Nike mawinan implementasi protokol kesehatan lan program vaksinasi serentak ring samian sektor musti kafokusan sareng sinamian.\nNganggen mekudang - kudang usaha sane kalaksanayang olih samian pihak minakadi pemerintah, pelaku industri pariwisata lan masyarakat kesaratan mangda rasa percaya indik pariwisata bali prasida tumbuh lan pariwisata pacang malih bangkit.


Contoh Sambrama Wacana Tentang Mesangih (Potong Gigi) - Teknomu\nLatihan Soal Agama Hindu Kelas 12\nJalan Menuju Moksa Dan Tingkatan Moksha\nMacam Kasta Dalam Agama Hindu\nInilah Contoh Sambrama Wacana Tentang Mesangih (Potong Gigi) :\nPara manggala, para diaksa, sane mustikayang titiang. Para panodia, para atiti, sane kusumayang titiang. Para semeton, sane tresna sihin titiang.\nInggih, ida dane sareng sami, pinaka purwaning atur, ngiring nunas ica ring Ida Sanghyang Parama Kawi, dumogi Ida sueca micayang wara nugraha, napi-napi sane dados tetujon, prasida kapanggih tur labda karya.\nRing wewengan subha dewasa sakadi mangkin, sane mabuat pinaka unteng bebaosan, inggih punika, nganenin upacara Mapandes. Upacara Mapandes taler kabaos Matatah utawi Masangih. Upacara Mapandes/Matatah/Masangih, wantah ngranjing ring pawilangan Manusa Yadnya.\nManut dresta, pangagem agama Hindune, pamekas ring Bali, kapisarat ngamargiang upacara mapandes/matatah/masangih, ri antuk ta kocap, kantun dados swadharmaning Guru Rupaka, inggih taler kabaos utang i rerama teken i pianak, sane wenang kataur antuk nglaksanayang upacara/upakara mapandes, sasidan-sidaan sekantun anom, bajang teruna, sekirang-kirang sekantunne maurip.\nManut kecap lontar “Atma Prasangsa” yan tan mapandes ta kocap atman ipun pacang makpak bungkil tiing, sekadi gegambaran (lukisan) ring parba Gedong Kertha Ghosa ring Klungkung. Punika duaning kapisarat manah utawi kayun i rerama pacang naur kapiutanganne, majalaran antuk ngombet dakin gigin para alit-alite sane sampun menek daa (kelih).\nMungguing tetujon utawi sesuduke mapar gigi (mapandes/matatah/masangih), punika maka simbul, makirangin musuhe ring raga sarira sane kabaos “sad ripu“, punika duaning 6 katih gigine sane kapapar. Sakirang-kirang ipun mangda seimbang kawigunanne kalawan sad ripune ring raga sarira.\nBacakan sad ripune ring raga sarira, inggih punika :\nIpun i sad ripu kocap mabawa pisaca utawi keraksasan, ngabetang guna rajas miwah tamas, sane ngranayang kabancana saluir tingkahing i manusa. Napi malih yan ipun prasida nguasayang angga sarira druwene.\nMungguing ring kecap-kecap sastra, patut pisan kanggen agem-ageman, mangda pamargin yadnya prasida nekeng tuas.\nRing Pustaka Tutur Sanghyang Yama, kabaos :\n“yan amandesi wang durung angraja swala, padha tan kawenang, amalat rare ngaranya, tunggal halanya ring wang angrabyaning wang durung angraja swala, tan sukramakena ring jagat, magawe sangar negara nira Sri Aji “.\nKadadosan ipun sang sane patut mapandes/matatah/masangih, wantah anake sane sampun menek daa/kelih.\nRing pustaka Kala Tattwa :\nKacerita Ida Betara Siwa, maameng-ameng sareng Betari Uma ring ambarane, raris metu kamane ulung, ka tiba ring segara, matemahan dados rare, marupa aeng magigi rangap, macaling renggah, mapesengan Sang Kala, wiakti kabinawa takut anake ngantenang. Panumadian sang Kala dados anggen pratiwimba, patemoning kama kaparagan awinan medal rare dia-diu, macaling renggah, magigi rangap.\nSesampunne duur mataken Ida Sang Kala ring Ida Sang Tri Murti ” “Nyen saja bapan titiange ?” Sang Tri Murti ngandika, mangda Sang Kala nakenang ka suarga ring Ida Betara Siwa. Sang Kala raris lunga ka suarga, makada jerih watek dewatane, ri antuk Sang Kala marupa aeng tur nakutin. Raris kacunduk ring Ida Betara Siwa. Betara Siwa ngandika : “Ih, nyen cening ene, apa lakar alih mai ka suarga ?”\nSang Kala umatur : “Inggih, titiang mawasta Sang Kala, titiang ka suarga pacang ngruruh bapan titiange sejati “. Ida Betara Siwa ngandika : “getep malu caling i dewane, papar gigine yan suba keto mara i dewa lakar katemu ane madan bapa sejati”.\nGelising cerita sesampun calinge katugel, gigine kapapar, raris ida Betara Siwa ngangken raga : “bapa, bapan i dewane sujati, tur Ida Betari Uma ibun i dewane sejati.” Katemu bapa sejati (atma kapanggih ring Brahman).\nMungguing upakara bebantenan nenten pisan dados pasahang ring pamargin yadnya, yadiastun nenten makueh, nanging sane tan sida pasah, inggih punika : pabiakalan, prayascita, penglukatan, miwah sane lian-lianan sane matetujon penyucian.\nRi kalaning ngelarang yadnya mapandes, mangda pastika jangkep sopakaraning yadnya, makadi :\nBale gading, pinaka linggih ida Sanghyang Smara Ratih.\nTeteg, marupa jejahitan madaging jaja mwah sampian antuk ental.\nNyuh gading, sane sampun makasturi, toyannyane kekutang, magambar ardhanareswari (Semara Ratih). Nyuh gading puniki pacang anggen pamaosan mwah padangal sane sampun mangge.\nPadangal, carang dadap 3 potong, tebu ratu 3 potong, sawatara dawanipun 1,5 cm.\nPangurip-urip, inan kunyit miwah pamor.\nBokor, anggen wadah kikir, pahet, pangilap mwah pangurip, sane kabaos ring ajeng.\nWastra, anggen rurub/saput.\nBanten tetingkeb, dados taler gentosin antuk segehan agung, pacang kajekjek ri kala tedun sesampunne puput mapapar\nSesampunne punika jangkep, sang sane pacang inupakara, munggah ka genahe mapandes, irika “sangging” pinaka manggalaning yadnya, ngawitin antuk “ngrajah”, ngangge wijaksara (aksara suci).\nSesampun marajah, keketisin antuk tirtha pasangihan, irika raris ngebah (sirep ) marep ke luanan. Ring luanan wenten galeng tumpuk, simbul gunung. Wit saking gunung maka sangkan ahyun teka (saking gunung kerahayuanne rawuh)..\nRing luhur sang masangih/mapandes/matatah, wenten kabaos telaga ngembeng., kapayasin antuk wastra warna-warni. Suksman ipun, telaga sinah wenten toya, hiasan wastra warna-warni, pinaka praba kencana (caya/sinar) Hyang Siwa Aditya.\nPunika sami wantah nunas ica ring Ida Sanghyang Widhi, mangdane ida ledang micayang karahajengan.\nInggih asapunika atur piuning titiang, wantah marupa jagra winungu.\nItulah Contoh Sambrama Wacana Tentang Mesangih (Potong Gigi).\nPrevious article Makna Upacara Melasti di Laut Sebelum Hari Raya Nyepi di Bali\nNext article Subak Di Bali : Pengertian Dan Sejarah


Kejadian 36 (BALI)\n1Pidagingan puniki katurunan Dane Esau, inggih punika dane Edom.\n2Dane Esau madue rabi tetiga, wit saking wong Kanaan, inggih punika Dane Ada, okan Dane Elon, wong Het, miwah Dane Oholibama, okan Dane Ana putun Dane Sibeon wong Hewi,\n3miwah Dane Basmat okan Dane Ismael, arin Dane Nebayot.\n4Dane Ada ngembasang Dane Elipas, miwah Dane Basmat ngembasang Dane Rehuel.\n5Dane Oholibama ngembasang Dane Yeus, Yaelam, miwah Korah. Punika makasami paraputran Dane Esau sane ring tanah Kanaan.\n6Dane Esau raris nilar Dane Yakub lunga ka panegara sane lianan, kasarengin antuk pararabi, paraputra lanang miwah istri, miwah sakancan anak sane wenten ring jeroan danene, ingon-ingon miwah sakancan arta branan danene, sane sampun punduhang dane ring tanah Kanaan.\n7Dane Esau nilar arin danene, santukan arta branan sang kalih kalintang akeh, samaliha jagat genah danene madunungan punika nenten mrasidayang mamuat sang kalih, santukan ingon-ingon sang kalih kalangkung katah, kantos sang kalih nenten mrasidayang mapunduh sareng-sareng.\n8Duaning punika Dane Esau raris jenek malinggih ring Pagunungan Edom.\n9Puniki katurunan Dane Esau, leluur wong Edome.\n10Pesengan oka-okan danene, inggih punika: Elipas, putran Dane Ada, Rehuel putran Dane Basmat.\n11Paraputran Dane Elipas, inggih punika: Teman, Omar, Sepo, Gaetam miwah Kenas.\n12Dane Elipas madue selir mawasta Timna, ipun ngembasang Amalek. Punika putra-putran Dane Ada, rabin Dane Esau.\n13Putra-putran Dane Rehuel, inggih punika: Nahat, Serah, Sama miwah Misa. Punika paraputun Dane Basmat, rabin Dane Esau.\n15Puniki suku-suku katurunan Dane Esau. Katurunan Dane Elipas, okan Dane Esau sane pinih duur, dados leluur suku Teman, suku Omar, suku Sepo, suku Kenas,\n16suku Korah, suku Gaetam miwah suku Amalek, punika makasami katurunan Dane Esau saking rabine sane mapesengan Ada.\n18Katurunan Dane Oholibama, rabin Dane Esau, inggih punika suku Yeus, suku Yaelam, suku Korah.\n19Punika makasami suku bangsa katurunan Dane Esau.\n20Katurunan Dane Seir, wong Hori, jadma uedan jagat Edom, inggih punika suku-suku: Lotan, Sobal, Sibeon, Ana,\n21Dison, Eser, Disan. Punika makasami leluur wong Horine, katurunan Dane Seir ring tanah Edom.\n24Dane Sibeon madue oka kekalih inggih punika: Dane Aya, miwah Ana. Dane Ana puniki sane manggihin klebutan-klebutan toya panes ring tegal melakange, rikala dane nuju ngangonang keledae druen ajin danene irika.\n25Paraputran Dane Ana inggih punika: Dison miwah arin danene sane istri mapesengan Oholibama.\n26Katurunan Dane Dison, inggih punika palingsehan Hemdan, Esban, Yitran miwah Keran.\n29Suku-suku Hori sane wenten ring Edom inggih punika: suku Lotan, suku Sobal, suku Sibeon, suku Ana, suku Dison, suku Eser, miwah suku Disan.\n31Puniki pararatu sane madeg ratu ring tanah Edom, sadurunge wenten ratu sane jumeneng nata ring pantaran wong Israele.\n32Sane madeg ratu ring Edom, inggih punika Sang Prabu Bela putran Ida Beor tur kotannyane mawasta Dinhaba.\n33Sasampune Sang Prabu Bela seda, ida kagentosin madeg ratu antuk Sang Prabu Yobab putran Ida Serah, wit saking Bosra.\n34Sasampun Sang Prabu Yobab seda Ida Sang Prabu Husam wit saking panegaran wong Temane, ngentosin ida madeg ratu.\n35Sasampun Sang Prabu Husam seda, Sang Prabu Hadad, putran Ida Bedad, sane ngentosin ida madeg ratu. Ida sane ngasorang wong Midian ring rananggana ring Moab, tur kotan idane mawasta Awit.\n36Sasampun Sang Prabu Hadad seda, Ida Sang Prabu Samla wit saking Masreka, ngentosin ida madeg ratu.\n37Sasampun Sang Prabu Samla seda, Sang Prabu Saul wit saking Rehobot sane ring sisin tukade punika, ngentosin ida madeg ratu.\n38Sasampun Sang Prabu Saul seda, Sang Prabu Baal-Hanan, putran Ida Akbor ngentosin ida madeg ratu.\n39Sasampun Sang Prabu Baal-Hanan putran Ida Akbor seda, Sang Prabu Hadar ngentosin ida madeg ratu. Kotan idane mawasta Pahu, tur rabin idane maparab Mehatabeel, okan Ida Matred putun Ida Mesahab.\n40Suku-suku bangsa katurunan Dane Esau, inggih punika suku Timna, suku Alwa, suku Yetet,\n41suku Oholibama, suku Ela, suku Pinon,\n42suku Kenas, suku Teman, suku Mibsar,\n43suku Magdiel miwah suku Iram. Punika makasami katurunan Dane Edom, manut wewidangan miwah pesengan danene suang-suang.


PIDATO 3 : "Om Swastiastu"\nBapak lan Ibu Guru sane baktinin titiang.\nMiwah Para Sisia sami sane kusumayang lan tresnasihin titing.\nAngayubagia pisan titiang polih ngemiletin pacentokan mapidato puniki. Titiang uning ring padewekan belog, jugul apunggung, tur pangkah milu-milu tuung. Meled manah titang sareng ngrameang Wali Warsa sekolah.\nPara semeton sinamian, pakrimikan para penglingsire, muah surat kabare mungguing kawentenan I raga, para truna trunine sampun keni pinungkan kemerosotan moral, wastanin titiang ngandap-ngesorang kasusilaan. Wiakti makeh pracihnan ipun, umpami: kaping siki, para gurune pakrengkeng pakrimik, ngandikayang hasil evaluasi para sisiane mangkin makeh sane ring sor patakon, tur kocap tan prasida urukang. Jengah manah titiang miragiang indike puniki. Praciri kaping kalih, makeh para trunane oneng mapunyah-punyahan, katagihan tuak arak, miwah miras sane tiosan. Yening sampun punyah, napi malih sampun keni narkoba, narkotik obat berbahaya punika.\nMeweh sampun nambanin meweh sami, rerama, kluarga jantos banjare taler keni pakeweh. Yening sampun punyah, munyine ngawag, parisolah ngapak-apak, ngadug-adug. Pedih rasane ngatonang indike puniki. Praciri kaping tiga, para sisiane makeh katelimpung matungkas majaguran ring margi-margi sareng sami sisia ngawinang paiketan para sisiane belah buyar, ngicalang kagilikan masemeton sejeroning sisia. Yening nglimbak patungkas puniki prasida nguugang Negara Kesatuan I ragane. Pracihna kacatur, inggih punika parilaksana tan manut gama, bebas tanpawates sajeroning truna-truni, sane mapuara ngusakang paridabdab masekolah. Jejeh ngeri titiang ngrawatang di mata parisolah sakadi puniki.\nPara semeton sinamian, titiang nunas pangampura, santukan titiang ngelanturang sane wastanin titiang ngandap-ngesorang kasusilan truna-trunine I wau, menawi I raga keni silih sinunggil ipun. Nangin dumadak para sisa iriki bebas saking catur mala punika. Ngiring mangkin midabdabin mangda pinungkan I wau tan nglahlah ngrangsuk ring padewekan. I raga para sisia patut eling ring swadarmaning sisia, inggih punika seleg malajah, sumungkem ring pituduh rerama, susrusa ring pawarah guru. Wantah ring mungpung truna pinih becika murukang rage.\nKaping kalih dohin punika sne mawasta miras sane makrana punyah, miwah narkoba sane makrana ngreredang bayu miwah tuuh. Ketiga ngiring sareng smi eling ring raga. I raga masemeton sareng sami ring sajebag Negara Indonesia Impasin pisan punika sane makrana biuta sajeroning pagubugan para sisia. Makeh sane patut laksayang, sane ngawerdiang dewek, umpami macentok seni budaya, macentok mapadu olah raga, macentok sajeroning iptek muah sane lianan. Kacatur patut eling ring sesame sane manggeh kasusilan. Kelidan gegodane sane prasida ngusakang katelebane nguruh kaweruhan, pagehin ragane antuk budi pakerti sane becik, keret indriane tur poras-poras masuitra.\nInggih asapunika atur titiang ngindikang menakadi Ngrajegang Ksusilan, make kirang langkung lan manawi wenten tan manut ring arsa, sekadi unjuk lungsur, anggah ungguhin basa, titiang nunas geng rena sinampura. Pinaka pingintat atur titiang antuk parama shanti,\nPrevious Post: Pidato Jumat Tentang Shalat\nNext Post: Contoh Pidato Bahasa Jawa Bagus